title: Erik Karma

text: Erik Juhani Karma (alk. Gustavsson; 20. tammikuuta 1909 Kuopio – 25. maaliskuuta 1982) oli suomalainen alttoviulua soittanut muusikko. Hän opiskeli Helsingin Konservatoriossa (nyk. Sibelius-Akatemia) vuosina 1927–1934, josta hän jatkoi opintojaan ranskalaisen viulistin Léon Nauwinckin johdolla Helsingissä. Nauwinckin opetuksen jälkeen hän siirtyi stipendiaattina Maurice Vieux’n oppilaaksi Pariisiin.


title: Erik Karma

text: Karmalle myönnettiin vuonna 1959 Suomen kulttuurirahaston stipendi ja vuotta myöhemmin Pro Finlandia -mitali.


title: Erik Karma

text: Karma muodosti yhdessä Erik Cronvallin, Hugo Huttusen ja Artto Granrothin kanssa Sibelius-kvartetin. Hän oli lisäksi Radiosekstetin ja Pro Musica -kamariyhtyeen jäsen. Hän sävelsi kaksi jousikvartettoa.


title: Erik Karma

text: Erik Karman poika on musiikkikasvatuksen professori Kai Karma.


title: Calexico

text: Calexico on amerikkalainen rock-yhtye. Se on julkaissut seitsemän studioalbumia sekä lukuisia muita albumeja. Yhtyeen tyylissä on vaikutteita mariachin ja tejanon perinteisestä äänimaailmasta sekä lounais-Yhdysvaltojen country-musiikista. Sen musiikkia on kuvattu myös indie rockiksi. Yhtye on nimetty kalifornialaisen rajakaupungin, Calexicon, mukaan.


title: Calexico

text: Calexico on esiintynyt Suomessa Ilosaarirockissa vuonna 2007 ja Ruisrockissa vuonna 2009.


title: Päivä jona maailma pysähtyi

text: Päivä jona maailma pysähtyi ("The Day the Earth Stood Still") on Scott Derricksonin ohjaama yhdysvaltalainen tieteiselokuva vuodelta 2008. Se on uudelleenfilmatisointi tieteiselokuvan klassikosta "Uhkavaatimus Maalle" (1951). Käsikirjoitus perustuu Harry Batesin tieteisnovelliin "Farewell to the Master" vuodelta 1940 ja aiemman filmatisoinnin käsikirjoitukseen.


title: Paffendorf

text: Paffendorf on elektronista tanssimusiikkia soittava duo Kölnistä, Saksasta. Duo koostuu Ramon Zenkeristä ja Gottfried Enkelsistä.


title: Paffendorf

text: Parin ensimmäiset hitit olivat vuonna 2001 ilmestyneet singlet "Rhythm and Sex" ja "Where Are You" ja ne saavuttivat menestystä muutamassa Euroopan maassa. Heidän suurin hittinsä "Be Cool" ilmestyi seuraavana kesänä, ja se saavutti huomattavaa suosiota eri maissa Euroopassa. "BC" oli heidän ainut hittinsä Isossa-Britanniassa ja se sijoittui sijalle #7 top-listoilla. Tämän jälkeen parin suosio laski hieman, vaikka he ovat jatkuvasti julkaisseet uusia sinkkuja ja viime aikoina onnistuivat saavuttaa pienen menestyksen singlellä "On and On".


title: Paffendorf

text: Zenker ja Enkels käyttivät joskus myös nimeä Bellini Brothers tai Bellini, jolla he myös tekivät tunnetun kappaleen "Samba E Gol!", joka myöhemmin remixattiin ja julkaistiin uudelleen nimellä "Samba de Janeiro". "Samba de Janeiro" oli myös virallinen maalilaulu UEFA Euro 2008:ssa.


title: Antonio Tapia

text: Antonio Tapia Flores (s. 13. marraskuuta 1949 Baena, Córdoba, Espanja) on espanjalainen jalkapallovalmentaja.


title: Antonio Tapia

text: Tapia aloitti valmentajauransa vuonna 1986. Hän valmensi uransa alkupuolella alempien sarjatasojen joukkueita. Myöhemmin urallaan hän on valmentanut muun muassa Málagan reservijoukkuetta sekä sen jälkeen edustusjoukkuetta. Hän palasi Málagaan vuoden 2008 kesällä, kun joukkue nousi pääsarjaan. Tapia johdatti joukkueensa kauden päätteeksi sijalle 8. 31. toukokuuta 2009 Tapia ilmoitti lehdistötilaisuudessa, ettei hän jatka seuran päävalmentajana enää seuraavalla kaudella.


title: Antonio Tapia

text: Kesäkuussa 2009 Tapia siirtyi Segunda Divisióniin pudonneen Real Betisin päävalmentajaksi. Jo puolen vuoden kuluttua hänen aloitettuaan Betisin päävalmentajana, Tapia irtisanottiin, johtuen joukkueen heikoista peliesityksistä.


title: Antonio Tapia

text: Tammikuussa 2011 hänestä tuli Tenerifen päävalmentaja. Joukkue vaihtoi kauden sisään toista kertaa päävalmentajaansa, kun se aikaisemmin oli erottanut Juan Carlos Mandián, ja näin Tapiasta tuli jo kolmas päävalmentaja kesken kauden.


title: Pernod Ricard

text: Pernod Ricard on ranskalainen, Euroopan suurin ja maailman toisiksi suurin alkoholituotteiden valmistaja ja jakelija. Yhtiön tunnetuimpia tuotteita ovat anisliköörit "Pernod Anise" ja "Ricard Pastis". Yhtiö syntyi vuonna 1975 kahden kilpailijan, Pernod'n ja Ricardin yhdistymisen myötä. Pernod oli perustettu vuonna 1805 ja Ricard 1932.


title: Pernod Ricard

text: Suomessa toimii tytäryhtiö Pernod Ricard Finland Oy. Yritystä johtaa toimitusjohtaja Jori Manninen. Pernod Ricard Finland on Suomen alkoholimarkkinoiden toiseksi suurin toimija viineissä ja väkevissä alkoholituotteissa. Suomessa yritys valmistaa, maahantuo, markkinoi, myy ja jakelee noin 400 kotimaista ja kansainvälistä alkoholituotetta. Yrityksen pääkonttori sijaitsee Helsingin keskustassa. Turussa yrityksellä on oma tuotantolaitos. Pernod Ricard Finland Oyn liikevaihto oli 47,4 miljoonaa euroa (2017) ja henkilöstömäärä 90. Suomalaisen yhtiön henkilöstömäärä oli laskenut 46 prosenttia ja liikevaihto 15 prosenttia viimeisen kolmen vuoden aikana. Kaupparekisterin mukaan suomalainen tytäryhtiö käyttää aputoiminimiä "Chymos Juomat", "Nordfors", "Heinr. Frentz", "Scanwine", "Scanfrentz", "Provinum", "Devinum" ja "V&S Finland".


title: Pernod Ricard

text: Konsernin historiassa on tapahtunut useita yritysostoja. Vuonna 1988 yhtiö osti Irish Distillers –nimisen viskin valmistajan ja sai näin tuoteportfolioonsa Jameson-tuotemerkin. Vuonna 1989 ostettiin Orlando Wyndham Group ja brändi Jacob's Creek siirtyi Pernod Ricardille. Yhtiö perusti yhdessä kuubalaisen rommiyrityksen Cuba Ron kanssa Havana Club International yrityksen myymään ja markkinoimaan Havana Club –rommia. Seagramin Pernod Ricard osti 2001, jolloin saatiin viskit Chivas Regal, The Glenlivet, Royal Salute sekä konjakki Martell. Vuonna 2005 ostettiin Allied Domecq, jolloin konsernin koko kaksinkertaistui ja siitä tuli maailman toisiksi suurin väkeviä alkoholijuomia myyvä yhtiö. Tässä yhteydessä saatiin brändit G. H. Mumm, Perrier-Jouët, Ballantine's, Kahlúa, Malibu ja Beefeater gin.


title: Pernod Ricard

text: Keväällä 2008 Pernod Ricard -konserni osti Ruotsin valtiolta V&S Group -alkoholiyhtiön koko osakekannan. Kauppaan kuuluivat myös tuotemerkit, joista tunnetuimpana Absolut Vodka. Kaupan myötä Pernod Ricard joutui luopumaan Stolitšnaja-vodkamerkin jakelusta.


title: Pernod Ricard

text: Vuonna 2014 yhtiö osti enemmistöosuuden meksikolaisesta Avión tequilasta. Saksalainen Monkey 47 –ginin omistava Black Forest Distillers puolestaan ostettiin vuonna 2016. Yhtiö osti enemmistöosuuden bourbon-valmistaja Smooth Amblerista sekä Yhdysvaltojen suurimmasta mezcalin valmistajasta Del Maguey Single Villagesta vuonna 2017.


title: Pernod Ricard

text:
Tytäryhtiöt on jaettu brändiyhtiöihin sekä markkina-alueyhtiöihin.
Pernod Ricardin tuotteet on jaettu viiteen tuotekategoriaan, jotka ovat strategiset kansainväliset brändit, luksustuotteet, innovatiiviset tuotteet, strategiset viinit sekä strategiset paikalliset brändit. Konsernin myynnistä 28 prosenttia tuli Amerikasta, 31 prosenttia Euroopasta ja 41 prosenttia Aasiasta ja muualta maailmasta vuonna 2018. Litramääräisestä myynnistä selvästi valtaosa tulee viinoista ja rommeista (38 %) sekä viskistä (37 %). Tämän lisäksi yhtiö tuottaa liköörejä (10 %), anisviinoja (8 %), konjakkeja ja brändyjä (4 %) sekä katkeroja (3 %).


title: Pernod Ricard

text: Yhtiön omistus oli jakautunut vuonna 2018 seuraavasti:


title: Nero-Film

text: Nero-Film AG oli saksalainen elokuvayhtiö, jonka päämaja oli Berliinissä.


title: Nero-Film

text: Elokuvaohjaaja Richard Oswald ja tuottaja Heinrich Nebenzahl perusivat Nero-Filmin 1925. Yritys sai nimensä perustajiensa nimistä: ne-alku tuli Nebenzahlista ja ro Richard Oswaldin nimikirjaimista.


title: Nero-Film

text: Heinrichin pojan Seymour Nebenzahlin liittyminen yritykseen kasvatti sen merkitystä. Siitä muodostuikin 1920-luvulla yksi taiteellisesti kunnianhimoisimmista saksalaisista elokuvayhtiöistä. Nero-Filmin listoilla olivat mm. Georg Wilhelm Pabst ja Fritz Lang. Se tuotti mm. elokuvat "Pandoran lipas", "M – kaupunki etsii murhaajaa" ja "Tri Mabusen testamentti".


title: Nero-Film

text: Natsien noustua valtaan Seymour Nebenzahl ja moni muukin saksalainen elokuvantekijä muutti pois Saksasta. Tämän seurauksena Nero-Film joutui lopettamaan toimintansa.


title: Analysoitu sääkartta

text: Analysoitu sääkartta on sääkartta, johon on merkitty säärintamat ja matala- ja korkeapaineet sekä useimmiten isobaarit eli saman ilmanpaineen käyrät. Analysoidun sääkartan ymmärtäminen vaatii sen merkintätavan tuntemista. Siihen voi olla merkitty tietoja myös sateesta ja ehkä pilvisyydestäkin. Nykyään piirrellään monesti esimerkiksi säärintamia pilvisyyttä kuvaavien satelliittikuvien päälle. Esimerkiksi lentäjien sääkarttoihin merkitään monesti tietoja, joita ei tavallisiin analysoituihin sääkarttoihin merkitä.


title: Tivoli Audio

text: Tivoli Audio LLC. on vuonna 2000 perustettu yhdysvaltalainen äänentoistoon keskittynyt yritys,joka tunnetaan korkealaatuisten pienois-stereolaitteiden valmistajana. Valmistaja on voittanut tuotteillaan useita äänentoistoon ja muotoiluun liittyviä palkintoja ja tuotevertailuja.


title: Tivoli Audio

text: Tivoli Audion tuotteet ovat olleet esillä myös muotoilu- ja sisustusalalla. Esimerkiksi Songbook on esillä New Yorkin Modernin taiteen museo MoMa:ssa.


title: Tivoli Audio

text: Yrityksen perustaja ja toimitusjohtaja Tom DeVesto on itse taustaltaan suunnittelija.


title: Tivoli Audio

text: DeVesto ja Henry Kloss suunnittelivat ensimmäiset menestysmallit Model One ja PAL. Vuonna 2009 markkinoille tuli nettiradio, joka ei tarvinnut toimiakseen tietokonetta.


title: Luettelo Espanjan itsehallintoalueiden vaakunoista

text: Tämä on luettelo Espanjan autonomisten yhteisöjen vaakunoista.


title: Italian ympäriajo 2009

text: Italian ympäriajo 2009 oli järjestyksessään 92. maantiepyöräilyn Italian ympäriajo. Se käytiin sata vuotta ensimmäisen Italian ympäriajon jälkeen. Kilpailu alkoi 9. toukokuuta Venetsiasta ja päättyi 31. toukokuuta Roomaan. Yksi kilpailun etapeista päättyi Vesuviukselle.


title: Italian ympäriajo 2009

text: Denis Menšov voitti kokonaiskilpailun 41 sekunnin erolla Danilo Di Lucaan, Franco Pellizotti sijoittui kolmanneksi. Pistekilpailun voitti Di Luca ja mäkikirikilpailun Stefano Garzelli.


title: Italian ympäriajo 2009

text: Kilpailuun kutsuttiin 22 joukkuetta, joista 15 oli UCI ProTour -joukkueita ja seitsemän UCI Continental Circuits -tason joukkueita. ProTour -talleista Cofidis ja Française des Jeux jäivät pois omasta tahdostaan, Euskaltel-Euskadia ei kutsuttu mukaan. Edellisvuoden voittaja Alberto Contador ei ollut mukana Astana-tallin joukkueessa, johon kuului sen sijaan seitsenkertainen Ranskan ympäriajon voittaja Lance Armstrong, joka osallistui ensimmäisen kerran Italian ympäriajoon. Kilpailun aiemmista voittajista mukana olivat Danilo Di Luca, Ivan Basso, Damiano Cunego, Gilberto Simoni ja Stefano Garzelli. Mukana olivat myös muun muassa Denis Menšov, Levi Leipheimer, Christian Vande Velde, Carlos Sastre ja Franco Pellizotti.


title: Italian ympäriajo 2009

text: Kirimiehistä mukana olivat muun muassa Alessandro Petacchi, Mark Cavendish ja Allan Davis.


title: Nokisienet

text: Nokisienet ("Ustilaginomycotina") ovat kantasieniin kuuluva sieniryhmä, johon kuuluu noin 1500 lajia. Suurin osa näistä lajeista elää kasvien loisina, ja ne aiheuttavat monia taloudellisesti merkittäviä kasvitauteja. Monilla viljalajeilla loisii nokisieniä, jotka haittaavat kasvua ja jopa pilaavat sadon.


title: Nokisienet

text: Nokisienet jakaantuvat kahteen pääryhmään: varsinaisiin nokisieniin ("Ustilagniomycetes") ja pöhösieniin ("Exobasidiomycetes"). Nimensä nokisienet ovat saaneet nokimaisena pöllyävistä mustista itiöistään. Pöhösienten nimi puolestaan viittaa niiden aiheuttamiin muodottomiin epämuodostumiin isäntäkasvissa.


title: Nokisienet

text: Nokisienillä on yleensä kaksi erillistä elämänvaihetta. Hiivamaisessa vaiheessa sienisolut ovat haploideja ja rihmastollisessa vaiheessa diploideja. Hiivamainen elämänvaihe on saprotrofinen eli hajottaa ravinnokseen kuollutta ainesta. Rihmastollinen vaihe puolestaan elää loisena kasvien solukoissa. Nokisienet eivät muodosta itiöemiä.


title: Nokisienet

text: Pöhösieniin lukeutuvat myös eläimillä ihoinfektioita aiheuttavat hiivamaiset "Malassezia"-lajit.


title: Sophie Vavasseur

text: Sophie Vavasseur (s. 1992) on irlantilainen näyttelijä. Hän on esiintynyt sekä elokuvissa että näyttämöllä. Vavasseur sai ensimmäisen pääroolinsa kymmenvuotiaana elokuvasta "Evelyn".


title: Nuukuusviikko

text: Nuukuusviikko on jokakeväinen järkevän kulutuksen teemaviikko, jota vietetään huhtikuussa ympäri maata. Sen järjestää 20 eri kansalaisjärjestöstä koostuva Kierrätysliike. Nuukuusviikolla pohditaan länsimaisen kulutuksen kohtuullistamista vaihtuvien teemojen mukaan.


title: Nuukuusviikko

text: Nuukuusviikkoa vietetään yleensä viikolla 16. Vuosina 2014 ja 2019 kun pääsiäinen osuu viikolle 16, siirtyy Nuukuusviikko eteenpäin viikolle 17.


title: Loma Lindan yliopisto

text: Loma Lindan yliopisto () on seitsemännen päivän adventistien yliopisto Loma Lindan kaupungissa Kaliforniassa. Sen historia alkaa vuodesta 1905. Yliopisto on tarjonnassaan painottunut vahvasti terveysalaan.


title: Turn Me Up

text: Turn Me Up on Cristal Snow'n toisen studioalbumin, God You Made Me Wicked, avaussingle. Kappale ilmoitettiin singleksi muutama päivä sen jälkeen, kun Cristal oli päivittänyt MySpace-sivullensa kaksi uutta kappaletta ("Surrender" ja "Turn Me Up"). Demokappaleet olivat sivulla kaksi päivää ja Cristal pyysi kaikkia antamaan mielipiteensä uusista demoistaan.


title: Turn Me Up

text: Kappaleen ovat kirjoittaneet Jukka Kosunen, Chedda ja Heikki L yhdessä Cristal Snow'n kanssa. Taustoja laulavat Kristiina Wheeler ja Karoliina Kallio.


title: Turn Me Up

text:
"Turn Me Up" lähetettiin radioille viikolla 19/2009 ja kappaleelle kuvattiin musiikkivideo 27. huhtikuuta 2009 Lahdessa Love Hotel -yökerhossa. Musiikkivideo julkaistiin YouTubessa 7. kesäkuuta 2009. "Turn Me Up" single julkaistiin digimyyntiin 20. toukokuuta.
Single pysyttäytyi NRJ-radiokanavan "Hitti vai Huti" -äänestyksessä kaksi viikkoa päihittäen kaikki vastustajat, sekä nousi ensimmäisellä viikollaan "Pepsi Max Chartissa" ykköseksi. Suuremmille listoille, kuten lataus- ja singlelista, Turn Me Up ei kuitenkaan koskaan yltänyt.


title: Turn Me Up

text: "Turn Me Up" on Snow'n itsensä sanoin ""imuttavan kesäinen ja raikas"". Kappaleella featuroi Chedda


title: Pablo Prigioni

text: Pablo Prigioni (s. 17. toukokuuta 1977 Río Tercero) on argentiinalainen koripalloilija.


title: Pablo Prigioni

text: Prigioni aloitti uransa vuonna 1997 argentiinalaisessa Belgrano San Nicolasissa, joka pelasi LNB:ssä. Yhden kauden jälkeen hän siirtyi Obras Sanitariasiin, josta hän siirtyi ACB:ssä pelanneeseen Baloncesto Fuenlabradaan. Kauden jälkeen hän siirtyi CB Lucentum Alicanteen. Vuonna 2003 hän siirtyi Tau Ceramicáan jossa voitti Espanjan mestaruuden vuonna 2008. Samana vuonna hän voitti pronssia Pekingin olympialaisissa. Kaudeksi 2009–2010 Prigioni siirtyi Real Madrid Baloncestoon jossa pelasi kaksi kautta. Kauden 2011-2012 Prigioni edusti Saski Baskoniaa ja siirtyi kesällä 2012 NBA-liigaan New York Knicksin riveihin. 35-vuotiaana NBA:ssa debytoinut Prigioni oli liigan vanhin tulokaspelaaja neljäänkymmeneen vuoteen.


title: Pablo Prigioni

text: Elokuussa 2015 Prigioni siirtyi Los Angeles Clippersiin.


title: Pablo Prigioni

text: Heinäkuussa 2016 Prigioni siirtyi Houston Rocketsiin kaksivuotisella sopimuksella.


title: Tatra V 570

text: Tatra V 570 oli tšekkoslovakialaisen Tatran valmistama takamoottorisen pikkuauton prototyyppi, jota pidetään eräänä Volkswagen Kuplan esikuvista. Autoja valmistettiin vuosina 1931 ja 1933 yhteensä kolme kappaletta.


title: Tatra V 570

text: Vuonna 1927 Tatra oli palkannut suunnittelijakseen nuoren Erich Übelackerin, jonka ensimmäinen iso työ oli ollut T57-mallin suunnittelu. Übelacker oli poikkeuksellisen lahjakas ja luova, mutta toisaalta omahyväinen, vaikea ja koppava persoona. Näin ollen yhteistyö Tatran teknisen johtajan Hans Ledwinkan kanssa ei ollut läheskään saumatonta. Ledwinka uhkasi useaan otteeseen erottaa Übelackerin.


title: Tatra V 570

text: Työskennellessään assistenttina Prahan teknillisessä korkeakoulussa Übelacker oli tutustunut unkarilaisen aerodynamiikan pioneerin, Pál Járayn tutkimustuloksiin ja innostunut virtaviivaisesta muotoilusta. Ledwinka, joka oli Übelackeria selvästi vanhempi ja valvoi tiukasti jokaisen osan suunnittelua, suhtautui skeptisesti Übelackerin ideoihin. Lopulta kuitenkin Übelacker sai taivuteltua Ledwinkan esittämään virtaviivaisen pikkuauton konseptin yrityksen johdolle. Ajatus hyväksyttiin ja suunnittelutyö voi alkaa.


title: Tatra V 570

text: Autosta päätettiin tehdä takamoottorinen, millä haettiin helpotusta ilmajäähdytteisten moottorien ongelmana olleeseen korkeaan melutasoon. Moottorin asettaminen vetävien pyörien päälle myös paransi ajoneuvon etenemiskykyä lumessa. Takamoottoriratkaisun avulla sisätiloista voi tehdä suuret auton pituuteen nähden ja peräosan voi muotoilla kiilamaiseksi Járayn oppien mukaisesti.


title: Tatra V 570

text: Huomionarvoista on, että 1930-luvun alussa Tatralla vieraili myös nuori itävaltalainen Béla Barényi, joka halusi esitellä suunnitelmaansa takamoottorisesta, virtaviivaisesti muotoillusta pikkuautosta, jossa oli keskusputkirunko, saman kuoren sisään rakennetut vaihteisto ja vetopyörästö sekä ilmajäähdytteinen bokserimoottori.


title: Tatra V 570

text: Suunnittelutyöhön määrättiin Übelackerin lisäksi Ledwinkan poika Erich Ledwinka. Ensimmäiset kaksi prototyyppiä valmistuivat vuonna 1931. Mallissa oli voimanlähteenä 854-kuutioinen, ilmajäähdytteinen moottori. Kori oli avomallinen ja varustettu alas taitettavalla kangaskatolla. Kantavana rakenteena oli Tatralle tyypilliseen tapaan keskusputkirunko. Huippunopeus oli 75 km/h. Vaikka autossa oli selviä aerodynaamisia elementtejä, se ei ollut vielä erityisen virtaviivainen.


title: Tatra V 570

text: Vuonna 1932 Járay itse muotoili virtaviivaisen korin sarjavalmistuksessa olleen Tatra T57:n alustalle. Autosta ei kuitenkaan valmistettu prototyyppiä.


title: Tatra V 570

text: Vuonna 1933 valmistui kolmas V 570 -prototyyppi, jossa pyrittiin hakemaan mallin lopullista muotoa. Umpimallisen korin alaosan muodossa pyrittiin jäljittelemään lentokoneen siiven profiilia ja yläosa muotoiltiin istumaan siihen linjakkaasti. Lokasuojien muotoa parannettiin ja etuvalot yhdistettiin korirakenteeseen. Tuulilasin kallistuskulmaksi tuli 45 % ja moottorin jäähdytystä parannettiin. Toisin kuin kahta aiemmin valmistunutta yksilöä, kolmatta prototyyppiä voi jo hyvällä syyllä kutsua aerodynaamiseksi. Muutosten ansiosta auton huippunopeus oli selvästi suurempi, vaikka moottorin teho säilyi samana.


title: Tatra V 570

text: Autosta saatujen kokemusten perusteella Ledwinka vakuuttui aerodynaamisen muotoilun eduista.


title: Tatra V 570

text: Voimanlähteenä oli taakse sijoitettu ilmajäähdytteinen kaksisylinterinen bokserimoottori, jonka polttoaineensyötöstä vastasi Zenith-kaasutin. Moottori oli kansiventtiilinen ja sen suurin pyörimisnopeus oli 3 500 1/min. Sytytysjärjestelmä oli Boschin valmistama.


title: Tatra V 570

text: Voima välittyi mekaanisesti toimineen, yksilevyisen kytkimen kautta neliportaiseen vaihteistoon, joka oli rakennettu yhtenäiseksi kokonaisuudeksi vetopyörästön kanssa. Kolmas ja neljäs vaihde oli synkronoitu. Takana oli heilurityyppinen erillisjousitus ja poikittain asennettu lehtijousi. Etuakselilla oli päällekkäinen kolmiotuenta ja jousituksena kaksi poikittain asennettua lehtijousta. Jarruina oli joka pyörällä mekaanisti toimivat rumpujarrut.


title: Tatra V 570

text: Kori oli rakennettu aikakaudelle tyypillisesti puukehikon ympärille. Istumapaikkoja oli neljä. Ensimmäisen version polttoainetankin tilavuus oli 32 litraa, viimeisen 35 litraa.


title: Tatra V 570

text: Ensimmäisten prototyyppien maavara oli 210 mm ja huippunopeus 75 km/h, viimeinen yksilö kulki 75–80 km/h nopeudella ja sen maavara oli 220 mm. Tehtaan testeissä auton ajo-ominaisuudet arvioitiin hyviksi.


title: Tatra V 570

text: Suunnitteluprojekti valmistui 1930-luvun laman keskellä, jolloin useat autonvalmistajat kaatuivat tai yhdistyivät. Tatra oli kuitenkin selvinnyt suhteellisen hyvin paljolti T57-mallin ansiosta, jonka sanotaan jopa pelastaneen yrityksen. V 570 olisi osunut samaan kokoluokkaan, joten projekti päätettiin hyllyttää. Yrityksen johdossa kuitenkin arveltiin virtaviivaisen muotoilun myyvän paremmin isommassa kokoluokassa. Tämä antoi alkusysäyksen vallankumouksellisen T77:n suunnittelulle.


title: Tatra V 570

text: V 570:ssä oli lukuisia teknisiä ratkaisuja, joita hyödynnettiin myöhemmissä Tatra-malleissa. Muun muassa koteloitu ilmajäähdytys sekä moottorin ja vaihteiston sijoitteluratkaisu, jotka Tatra oli patentoinut, esiintyivät myöhemmin Ferdinand Porschen suunnittelemassa KdF-Wagenissa.


title: Tatra V 570

text: V 570:n prototyyppejä hyödynnettiin tehtaan testeissä ja sen jälkeen ne myytiin halukkaille. Viimeksi valmistunut prototyyppi onnistuttiin hankkimaan 30 vuoden käytön jälkeen Tatran museoon Kopřivniceen, jossa se on näytteillä entisöitynä.


title: Tapio Suominen (ralliautoilija)

text: Tapio Suominen on suomalainen ralliautoilija. Suominen voitti rallin nuorten suomenmestaruuden 2007 ja sijoittui samana vuonna nuorten MM-sarjassa sijalle 13. Kaudella 2008 hän osallistui rallin SM-sarjaan isossa N-ryhmässä ja oli kokonaispisteissä 13.


title: Tapio Suominen (ralliautoilija)

text: Suomisen seura on Hyvinkään autourheilijat.


title: Tapio Suominen (ralliautoilija)

text: Myöhemmin Suominen siirtyi kartanlukijaksi ja on toiminut mm. Toni Gardemeisterin kartturina IRC-sarjassa.


title: When Seconds Count

text: When Seconds Count on Survivorin 6. studioalbumi, joka julkaistiin vuonna 1986. Levy sijoittui USA:n Billboard Hot 200 -listan sijalle 49. Levyn suosituin kappale on "Is This Love", joka sijoittui USA:n Billboard Hot 100 -listalla korkeimmillaan sijalle 9 vuonna 1987.


title: Solumyrkky

text: Solumyrkky on kemiallinen aine, joka voi tuhota elävän solun tai vahingoittaa sen toimintoja. Solun altistuessa solumyrkylle siinä voi ilmetä useita vaikutuksia. Solu voi joutua nekroosiin, jolloin se kadottaa solukalvon jännitteen ja solu kuolee nopeasti hajoamisen seurauksena. Solu voi lakata kasvamasta ja jakautumasta tai solussa voi aktivoitua itsetuhomekanismi, apoptoosi.


title: Sea Monsters: A Prehistoric Adventure (videopeli)

text: Sea Monsters: A Prehistoric Adventure on National Geographichin ja Zoo Digital publishin tekemä peli Nintendo DS, PlayStation 2 ja Wii -konsoleille (on myös elokuva), joka sijoittuu miljoonia vuosia sitten olleeseen elämään. Pelissä edetään Hub-nimisellä alueella.


text: Tarkoituksena on suorittaa erilaisia tehtäviä erilaisissa paikoissa ja etsiä fossiilin palasia. Kun olet saanut palasia tarpeeksi, saat uuden hirviön. Jotkut palaset ovat seinämän sisällä, jotkut ovat kuivalla maalla, jotkut ovat maan alla, jotkut saa vain haasteista ja toiset taas leijuvat ilmassa tai ovat syvällä vedessä, myös jotkut ovat pelkästään vedessä.


text:
Pelissä on myös erilaisia hirviöitä omine erikoistaitoineen.
Pelissä voit myös syödä kaloja, johon Thalassomedon on erittäin kätevä. Kuitenkin on myös mahdollista taistella muita hirviöitä vastaan, taisteluissa Tylosaurus on paras. Kun olet voittanut vihollisesi, saat siinä automaattisesti lisää elämä pisteitä (hirviösi syö hieman lihaa) jonka jälkeen voit jatkaa etenemistäsi. Jos kuitenkin kuolet, tulee ruutuun kuolleen Dolychorhynochopsin kuva ja siinä on myös kaksi vaihtoehtoa, Retry ja Quit.


title: Bilmo

text: Bilmo on suomalainen, vuonna 2000 perustettu popduo/yhtye, jonka keulakuvat ovat laulaja-kitaristi Jarmo Vähähaka ja basisti-taustalaulaja Ville Kela. Lisäksi bändissä on kolme sivujäsentä, jotka ovat Jaakko Murros (kitara, taustalaulu), Kelly Ketonen (rummut, taustalaulu) ja Risto Eskolin (koskettimet, puhaltimet, lyömäsoittimet, kitara). Bilmon tunnetuin hitti on "Rättisitikka" (2005).


title: Bilmo

text: Yhtye julkaisi nimeään kantavan esikoislevyn Stupido Recordsin kautta vuonna 2005.


title: Laihian vaakuna

text: Laihian vaakuna on saanut aiheensa Laihian vanhan pitäjän sinetistä, jonka pohjalta vaakuna on mukaeltu.


title: Laihian vaakuna

text: Vaakunan on suunnitellut Ahti Hammar, ja se vahvistettiin käyttöön 11. maaliskuuta 1952. Vaakunan selitys on ”vihreässä kentässä kultaisella oksalla istuva, etukäpälissään kultakäpyä pitelevä hopeinen orava”.


title: Synoptinen säähavaintokartta

text: Synoptinen säähavaintokartta on sääkartta, johon piirretään tietyllä ajanhetkellä säähavaintoasemilla tehdyt synop-havainnot merkittynä erikoisin merkein ja numeroin. Kartan lukeminen vaatii merkkien ja lukujen merkitysten tietämistä. Näitä havaintoja analysoimalla synoptiseen säähavaintokarttaan saatetaan merkitä myös matala- ja korkeapaineet ja säärintamat. Moniin säähavaintokarttoihin on merkitty selkeyden vuoksi vain kiinnostavimmat tiedot, esimerkiksi tuulitiedot, pilvisyys, ilmanpaine ja lämpötila. Joissain muissa kuin varsinaisissa synoptisissa säähavaintokartoissa voidaan joskus käyttää synoptisen säähavaintokartan symboleja.Nämä tiedot merkitään numeroin ja erityisin merkein, symbolein.


title: Synoptinen säähavaintokartta

text: Joissain kartoissa on merkitty vain osa näistä tiedoista, esim tuulitiedot, pilvisyys, ilmanpaine ja lämpötila.


title: Too Hot to Sleep

text: Too Hot to Sleep on Survivorin 7. studioalbumi, joka julkaistiin syyskuussa 1988. Se oli yhtyeelle suhteellisen kaupallinen pettymys, se sijoittui Billboard Hot 200 -listan sijalle 187. Albumin jälkeen yhtyeen perustajat Frankie Sullivan ja Jim Peterik päättivät pitää tauon ja laulaja Jimi Jamison saisi jatkaa kiertueita Survivorin nimellä mikäli he voittaisivat nimikiistan tuomioistuimessa.


title: Yksinkertainen ennustekartta

text: Yksinkertainen ennustekartta on säätä ennustava kartta, johon merkitty tuleva sää käyttäen esimerkiksi sateen, sadepisaran, pilven, auringon ja salaman kuvia. Nämä sääkartat ovat yleisiä sanomalehdissä, TV:ssä ja internetissä. Lisäksi joskus piirretään pilvisyysalue, matalapaineet, korkeapaineet ja säärintamat. Joskus taas yksinkertainen sääkartta yksinkertaistaa asioita liikaa, ja jättää pois vaikkapa ukkosen.


title: Lauris Dārziņš

text: Lauris Dārziņš (s. 28. tammikuuta 1985 Riika, Latvian SNT, Neuvostoliitto) on latvialainen ammattilaisjääkiekkoilija, joka pelaa hyökkääjänä KHL-liigassa Ak Bars Kazanin riveissä. Dārziņš aloitti uransa juniorina Suomessa.


title: Lauris Dārziņš

text: Dārziņš päätti monen muun latvialaisen tavoin lähteä nuorena hakemaan kehitystä ulkomailta. Hänen agenttinsa, suomalainen Kristian Kaukinen, suositteli Rauman Lukkoa ja Dārziņš siirtyi 16-vuotiaana Lukon junioreihin. Hän edusti hyvin tehoin Lukon junioreita B- ja A-junioreiden SM-liigassa vuosina 2001–2004. Nashville Predators varasi Dārziņšin vuoden 2003 NHL:n varaustilaisuudessa numerolla 268.


title: Lauris Dārziņš

text: Vuonna 2004 Dārziņš pohti ratkaisua SM-liigan ja Pohjois-Amerikan välillä, ja päätyi siirtymään kanadalaisen WHL-liigan Kelowna Rocketsiin, mikä oli sekä Nashvillen että agentin suosittelema vaihtoehto. Paljon fyysisemmässä liigassa Dārziņš loukkaantui ja joutui leikkaukseen, mutta kahden WHL-kauden aikana hän myös kehittyi fyysisemmäksi kiekolliseksi pelaajaksi.


title: Lauris Dārziņš

text: Kaudeksi Dārziņš palasi Suomeen SM-liigaan Tampereen Ilvekseen, jota hänen maanmiehensä Kaspars Astašenko suositteli. Ilveksessä pelasi myös Dārziņšille WHL:stä entuudestaan tutut Mikko Kuukka, Sami Sandell ja Tuukka Rask. Dārziņš pelasi vain 13 ottelua Ilveksen paidassa, kun hän jo siirtyi Tšekin Extraligaan pelaamaan Vsetínská Hokejován joukkueeseen.


title: Lauris Dārziņš

text: Kaudella 2007–2008 Dārziņš pelasi yhden ottelun tšekkiläisessä HC Ocelaři Třinecissä, ja muutoin koko kauden HK Gomelin joukkueessa Valko-Venäjän Extraligassa. Valko-Venäjältä Dārziņš palasi Latviaan Dynamon Riian joukkueeseen, joka oli juuri perustettu uutta KHL-liigaa varten. Kaudeksi 2011–2012 hän siirtyi Ak Bars Kazaniin.


title: Inosiinimonofosfaatti

text: Inosiinimonofosfaatti eli inosiinihappo (CHNOP) on ribonukleotidi. Inosiinimonofosfaatti muodostuu inosiinista, johon on esteröitynyt fosforihappo.


title: Inosiinimonofosfaatti

text: Inosiinimonofosfaatti on ensimmäinen puriinisynteesillä muodostuvista nukleotideista. Inosiinimonofosfaattia muodostuu fosforibosyylipyrofosfaatista 11-vaiheisella synteesillä. Entsyymit muokkaavat inosiinimonofosfaatista adenosiinimonofosfaattia ja guanosiinimonofosfaattia ja päinvastoin.


title: Inosiinimonofosfaatti

text: Inosiinimonofosfaattia käytetään elintarviketoellisuudessa lisäaineena. Yhdiste on arominvahvenne, jonka E-koodi on E 630. Myös inosiinimonofosfaatin suoloja, kuten dinatriuminosinaattia käytetään arominvahventimina elintarvikkeissa.


title: Isaac Pitman

text: Isaac Pitman (4. tammikuuta 1813 Trowbridge – 22. tammikuuta 1897) oli englantilainen pikakirjoitusjärjestelmän kehittäjä.


title: Isaac Pitman

text: Isaac Pitman syntyi Trowbridgessä Lounais-Englannissa vuonna 1813. Hän opiskeli opettajaksi, ja toimi opettajana Wotton-under-Edgessä.


title: Isaac Pitman

text: Pitman oli tutustunut jo nuorena Samuel Taylorin pikakirjoitusjärjestelmään, ja opettajana toimiessaan hän laati järjestelmästä paremman oppikirjan. Pitmanin tuntema kustantaja ei kuitenkaan suostunut julkaisemaan sitä, vaan ehdotti jonkin uudenlaisen järjestelmän kehittämistä, ja Pitman laatikin nopeasti oman järjestelmän, ja sai sen julkaistua vuonna 1837 nimellä "Stenographic Sound-Hand". Pitman pyrki levittämään järjestelmänsä käyttöä aktiivisesti, ja siitä tulikin suosituin englannin kielen pikakirjoitusjärjestelmä.


title: Isaac Pitman

text: Pitman oli kiinnostunut myös englannin kielen oikeinkirjoituksen uudistamisesta. Hän käytti runsaasti aikaa ja pikakirjoituksesta saamiaan varoja oikeinkirjoitusoppaiden painamiseen ja levittämiseen. Pitmanin ajamat käytännöt eivät kuitenkaan saavuttaneet laajempaa suosiota.


title: Isaac Pitman

text: Pitman kuoli vuonna 1897.


title: Judgment Day (2009)

text: Judgment Day on amerikkalaisen vapaapainin järjestämä jokavuotinen tapahtuma, joka on myös tänä vuonna 17. päivä toukokuuta. Edellinen tapahtuma oli Backlash ja Judgment Dayn jälkeen Extreme Rules -tapahtuma.


title: Judgment Day (2009)

text: John Morrinson selätti Shelton Benjaminin.


title: Billy Preston

text: Billy Preston (oik. William Everett Preston, 2. syyskuuta 1946 Houston – 6. kesäkuuta  2006 Scottsdale, Arizona) oli yhdysvaltalainen soul- laulaja ja kosketinsoittaja.


title: Billy Preston

text: Billy Preston teki menestyksekkään soolouran saaden muun muassa Grammy-palkinnon vuonna 1972 kappaleesta ”Outa-Space”. Preston tunnetaan yhteistyöstään muiden muassa seuraavien artistien kanssa: Beatles, Rolling Stones, Nat King Cole, Little Richard, Eric Burdon, Ray Charles, George Harrison, Elton John, Eric Clapton, Bob Dylan, Sam Cooke, King Curtis, Sammy Davis Jr., Sly Stone, Aretha Franklin, Jackson 5, Quincy Jones, Mick Jagger, Richie Sambora, ja Red Hot Chili Peppers. Preston soitti Fender Rhodes -sähköpianoa ja Hammond-urkuja "Let It Be" -albumin sessioissa kappaleella "”Get Back”" vuonna 1969.


title: Billy Preston

text:
Billy Preston oli The Beatlesin viimeisen albumin Let It Be aikaan "Viides Beatle".
John Lennon jopa ehdotti Billy Prestonia Beatlesin jäseneksi, mutta Paul vastusti
ajatusta "it was bad enough with four". Bändi veteli viimeisiään sisäisten ristiriitojen
vuoksi albumin levyttämisen aikoihin. Albumilta julkaistussa single "Get Back" oli nimetty
"The Beatles with Billy Preston".


title: Apples of Idun

text: Apples of Idun on suomalainen industrial rockia soittava yhtye. Se perustettiin vuonna 2004 ja ensimmäinen albumi "Widow" ilmestyi keväällä 2005. Kyseinen omakustanne oli lähinnä laulaja Eetu Moision sooloproduktio ja ennen varsinaista koko bändin voimin tuotettua ja levy-yhtiön (Go On Music) julkaisemaa kokopitkää "Disaster Art" (2009), Apples of Idun julkaisi yhteensä neljä singleä, joista osan tosin vain promootiotarkoituksiin.


title: Apples of Idun

text: Yhtyeen musiikki on yhdistelee elektroa, industrialia ja rockia. Keulahahmo Eetu Moisio säveltää ja sanoittaa pääosin kaikki kappaleet, joiden sanoitukset sisältävät usein myös yhteiskunnallisen sanoman.


title: Apples of Idun

text: Yhtyeen nimi tulee skandinaavisen mytologian myytistä, jonka mukaan jättiläisjumala Bragin vaimon Idunin omenat toimivat jumalten voimanlähteenä. Laulaja Eetu Moision mukaan bändin nimi on tarkoitettu "osin kannustamaan ihmisiä uskomaan mieluummin itseensä kuin myyttisiin olentoihin. Idunin omenathan ovat tarun mukaan jumalten huumetta ja lääkettä, joka viestittää sitä, että jumalatkin olisivat pohjimmiltaan haavoittuvaisia ja inhimillisiä."


title: Leirikesä

text: Leirikesä ry on Pääkaupunkiseudun partiolaisten perustama yhdistys, joka järjestää kaikille lapsille avointa kesä- ja talvileiritoimintaa. Toimintaa rahoittaa Sosiaali- ja terveysjärjestöjen avustuskeskus. Leiritoiminnalle on leimallista telttamajoitus (kesäleireillä) sekä vahva panostus ohjelmallisuuteen.


title: Leirikesä

text: Leirejä järjestetään Kiljavan Leirikeskuksessa koko koulujen kesäloman ajan. Talvisin Kiljavan Leirikeskuksessa järjestetään kahdesta kolmeen talvileiriä. Aiemmin leirejä järjestettiin myös Hangossa Bengtsårin leirisaarella alku- sekä keskikesällä.


title: Leirikesä

text: Toiminta on alkanut vuonna 1954, kun Helsingin Partiopoikapiirin Kilmulassa pidetyille Stadin kundin kesäleireille alettiin ottaa myös ei-partiolaisia mukaan. 1950- ja 1960-luvuilla leiritoiminta oli vielä varsin erilaista, kun ohjaajia saattoi olla 5-6 ja leirillä kerrallaan jopa 200 poikaa.


title: Leirikesä

text: 1960-luvun lopussa ja 1970-luvun alussa leiritoimintaan osallistuvien määrä oli laskenut ja kesän 1972 leirinjohtajat Paavo Holopainen ja Eero Nieminen (nyk. Nerelli-Antell) uudistivat leiritoimintaa mm. laajentamalla voimakkaasti leireistä tiedottamista, ottamalla tytöt mukaan leireille (vrt. Suomen Partiolaisten perustaminen samana vuonna), sekä vaihtamalla leirien nimeksi Kiljavan Leirikesä. Uudistukset onnistuivat ja leiritoimintaan osallistui aiempaa enemmän lapsia.


title: Leirikesä

text: Vuonna 1981 Pääkaupunkiseudun Partiolaiset päätti perustaa Leirikesä-nimisen yhdistyksen huolehtimaan kasvaneesta leiritoiminnasta yhdessä muiden PäPan lähiyhteisöjen kanssa. Samalla tuli mahdolliseksi saada Raha-automaattiyhdistyksen avustusta leiritoimintaan. Leirikesä ry oli kuitenkin tiiviisti yhteydessä partiopiiriin, mm. toiminnanjohtajana toimi PäPa:n toiminnanjohtaja miltei 20 vuotta ja kaikki toimistopalvelut ostettiin pitkään PäPalta.


title: Leirikesä

text: 1980-luvun lopussa Raha-automaattiyhdistykseltä saatiin avustusta oman leirikeskuksen hankintaan ja rakentamiseen ja saadulla avustuksella ostettiin PäPa:lta osa Kiljavan leirikeskuksesta ja rakennettiin uudisrakennus Kassu. Partiolaisten tarpeet huomioitiin suunnittelussa erittäin tarkasti ja alueesta toteutettiin yksi yhteinäinen leirialue kahden vierekkäisen sijaan.


title: Leirikesä

text: Vuonna 1998 kasvaneiden Raha-automaattiyhdistyksen avustusvarojen turvin perustettiin toinen kesäleiripaikka Hankoon Bengtsårin leirisaarelle ja uutta kesäleiripaikkaa luotsasi useamman kesän ajan Marju Hilli (nyk. Rantanen). Samalla voitiin palkata Leirikesän ensimmäinen kokoaikainen työntekijä. Vuonna 2001 aloitti ensimmäinen kokoaikainen toiminnanjohtaja ja PäPa:n kanssa yhteisestä toiminnanjohtajasta luovuttiin. Niin sanottua Benkun Leirikesää järjestettiin vuosina 1998-2013 kaikille avoimena leiritoimintana.


title: Leirikesä

text: 2000-luvulla leireillä on käynyt vuosittain noin 2000 lasta ja leiritoiminta täyttää Kiljavan Leirikeskuksen täyteen koulujen loma-aikoina sekä kesäisin että talvisin.


title: Leirikesä

text: Leirikesä järjestää nykyään sekä yöleirejä että päiväleirejä koulujen loma-aikoina. Päiväleiritoiminta tuli yöleirien rinnalle ensimmäisen kerran vuonna 2017. Yöleirit keräävät noin 2000 lasta vuosittain ja päiväleirit yli 1000 lasta.


title: Golder Associates

text: Golder Associates Pty Ltd on Kanadassa vuonna 1960 perustettu työntekijöidensä omistama ja nykyään maailmanlaajuinen ympäristökonsulttiyritys, joka työllistää noin 4 500 henkilöä ja sillä on 130 toimistoa kaikissa asutuissa maanosissa..


title: Golder Associates

text: Golder Associates Oy on yhtiön suomalainen haaraosasto, vuonna 1994 perustettu ympäristöalan konsulttiyritys, joka kuuluu kansainväliseen Golder Associates konserniin. Golder Associates on maailman suurimpia yksityisessä omistuksessa olevia ympäristö- ja geotekniikan alan konsulttiyrityksiä. Suomessa Golder Associates Oy:n palveluksessa työskentelee noin 80 henkilöä.


title: Pielisjoen linna

text: Pielisjoen linna on Joensuun vanhin kivirakennus: se on vuodelta 1852. Rakennus sijaitsee Siltakadulla Niskasaaressa, joka on yhteydessä Ilosaareen.


title: Pielisjoen linna

text: Talo rakennettiin alun perin kruununmakasiiniksi. Vuonna 1929 suojeluskunta sai tilat käyttöönsä, ja rakennus vihittiin Pielisjoen linnaksi. Vuoteen 1967 rakennus oli Puolustusvoimien toimistokäytössä, muun muassa sotilaspiirin esikuntana. Vuoden 1971 jälkeen rakennuksessa ovat toimineet Joensuun korkeakoulun ylioppilaskunta ja Joensuun yliopiston Karjalan tutkimuslaitos.


title: Pielisjoen linna

text: Kun Joensuun kaupunki ja valtio tekivät kiinteistövaihtoja, rakennus vapautui yliopistolta ja tiloihin muutti vuonna 2006 Pohjois-Karjalan maakuntaliitto.


title: Pielisjoen linna

text:
Alakerrassa oli aikanaan miehistötila, tykkihalli ja läpiajettava käytävä. Kolmannessa kerroksessa, entisessä suojeluskunnan piiripäällikön asunnossa, sijaitsee edustava vierashuoneisto.
Joensuun historiasta kertovat Niinivaran koulun Kulje kulmilla -katsele keskustaa -sivut


title: Kelaino

text: Kelaino () oli kreikkalaisessa mytologiassa usean eri naishahmon nimi.


title: Pomade

text: Hiusrasva eli pomade on hiusten muotoiluun käytettyä voidetta. Nykyisin hiusrasvan perusainesosa on vaseliini, mutta pomadet sisältävät tämän lisäksi erilaisia hajusteita, mineraaliöljyjä ja vahoja. Tiukimmin tarttuvien rasvojen vaha on mehiläisvahaa.


title: Pomade

text: Pomade on muihin hiustenhoitotuotteisiin nähden korostuneesti miesten tuote. Se ei kuivu vaan jättää hiukset kosteiksi ja kiiltäviksi.


title: Pomade

text: Aiemmin hiusten muotoiluun käytettiin hyvin moninaisia tuotteita, kuten eläinrasvoja, mutta 1800-luvun teollistuminen mahdollisti hiusrasvan sarjatuotannon. Raaka-aineiksi vakiintuivat mehiläisvaha ja vaseliini, mutta pomadea valmistettiin yhä myös ihrasta.


title: Pomade

text: Rasvaiset kampaukset olivat useaan otteeseen muodissa 1900-luvulla, varsinkin vuosisadan alkupuolella. Ensimmäinen aalto nähtiin niin sanotulla kultaisella kaksikymmenluvulla, jolloin elokuvatähti Rudolph Valentino, "suuri latinorakastaja", nousi mykän elokuvan seksisymboliksi. Rasva oli noihin aikoihin suosittua Yhdysvaltain mustan väestön keskuudessa, koska se mahdollisti kiharien ja takkuistenkin hiusten kampaamisen. Afroamerikkalaisiin kohdistui tuolloin painetta peittää rotupiirteitään muun muassa suoristamalla hiuksiaan ja vaalentamalla ihoaan.


title: Pomade

text: Taaksekammattu hiustyyli oli länsimaissa yleinen, lähes miesten normityyli läpi 1930- ja 1940-lukujen. Toisen maailmansodan jälkeen hiusrasva menetti suosiotaan Euroopassa, jossa siitä ja monista muista arkihyödykkeistä oli pulaa. Korvikkeena käytettiin jopa tavallista voita.


title: Pomade

text: Viisikymmenluvulla pomada teki paluun rockabillyjen torttukampauksissa. Elvis Presley oli tunnettu rasvaisista kampauksistaan.


title: Pomade

text: Uusi herääminen tapahtui 1970-luvun diskobuumin aikaan. Ilmiön alullepanija oli John Travolta ja hänen elokuvamusikaalinsa "Grease" ().


title: Seeprapeipot

text: Seeprapeipot ("Taeniopygia") on loistopeippojen heimoon kuuluva varpuslintusuku. Seeprapeippojen sukuun kuuluu BirdLifen mukaan kaksi lajia.


title: Kidusmadot

text: Kidusmadot ("Monogenea") on laakamatojen pääjaksoon kuuluva eläinluokka. Kidusmadot ovat loisia, jotka elävät useimmiten kalojen, sammakoiden, kilpikonnien ja mustekalojen kiduksissa, iholla ja evissä. Niillä on sama isäntä koko aikuisen elämänsä ajan. Joitakin lajeja tavataan myös kalojen peräaukoissa. Ne tarttuvat kalaan koukkumaisilla ulokkeilla, mikä aiheuttaa kalalle ärsytystä ja iho-oireita. Kutiavat kalat hankaavat itseään kiviä vasten ja saattavat saada lisää ihovaurioita. Näihin ihovaurioihin saattaa tulla bakteeritulehduksia. Kidusmatotartunnan tyypillisiä oireita ovat pään ja kylkien hierominen rakenteita vasten, pään ravistelu, hakeutuminen virtapaikkoihin kuten suodattimen suuaukon luo, pohjan lähellä nyhjöttäminen ja ilman haukkominen veden pinnassa.


title: Kidusmadot

text: Aiemmin kidusmadot luokiteltiin tiehytmatojen ("Trematoda") alaluokaksi..


title: Näöntarkkuus

text: Näöntarkkuus on silmälääketieteessä ja yleisesti näön tutkimuksessa käytetty suure, joka kuvaa silmän ja muun näköjärjestelmän kykyä tarkkaan näkemiseen eli lähekkäisten pisteiden erottamiseen toisistaan. Tämä on verkkokalvon keskiosan solujen ominaisuus.


title: Näöntarkkuus

text: Näöntarkkuutta mittaavassa testissä testattavalle yleensä näytetään mustia kuvioita valkoista taustaa vasten standardisoiduissa valaistusolosuhteissa niin, että etäisyys kohteeseen pysyy samana, mutta kuvioiden muoto ja koko vaihtelevat. Tällaista mittausvälinettä kutsutaan näkötauluksi. Nykyisin käytössä on yhä enemmän näkötestitauluja, joita kutsutaan nimellä valolaatikko, koska niissä on kuvioiden takana valon lähde, jonka kirkkautta voidaan säädellä. Vanhemmissa näkötauluissa kuvioina olivat eri suuntiin osoittavat E-kirjaimet, kun taas uudemmissa käytetään eri kirjaimia.


title: Näöntarkkuus

text: Taululla suoritettavan testin tuloksena saatava näöntarkkuus ilmaistaan käyttäen mittayksikkönä visus-arvoa. Visuksen arvo 1,0 tarkoittaa sitä, että henkilö kykenee erottamaan kaksi pistettä jotka ovat yhden kulmaminuutin etäisyydellä toisistaan.


title: Näöntarkkuus

text: Normaalina näöntarkkuutena pidetään visus-arvoa, joka on 0,8 tai korkeampi. Keskimääräinen normaali näöntarkkuus on 1,0. Kun visus laskee alle 0,3:n, on kyseessä näkövamma, joko heikkonäköisyys (visus 0,05–0,3) tai sokeus (visus alle 0,05).


title: Näöntarkkuus

text: Näöntarkkuuden arvoa käytetään terveydentilan raportoinnissa, mm. potilastiedoissa. Sen perusteella myös arvioidaan henkilön työkykyä, apuvälineiden tarvetta ja mm. kykyä kuljettaa moottoriajoneuvoa. Nykyisten säädösten mukaan ajokorttiin vaaditaan vähintään näöntarkkuus 0,5 laseilla korjattuna


title: Näöntarkkuus

text: Näöntarkkuuden lisäksi yleisesti mitattuja näkemisen osa-alueita ovat kontrastiherkkyys, värien erottamiskyky ja näkökenttä. Liikenteessä toimimisen kannalta välkkeen näkeminen on hyvin tärkeää, koska se on osa liikkeen havaitsemista. Liikennenäön, eli lähinnä välkeherkkyyden, mittaamiseksi onkin kehitelty testausmentelmiä .


title: Ugyen Wangchuck

text: Gongsa Ugyen Wangchuck (myös Deb Nagpo, dzongkhaksi:, 1861 – 1926) oli Bhutanin ensimmäinen kuningas vuosina 1907-1926.


title: Ugyen Wangchuck

text: Ugyen Wangchuck onnistui lyömään poliittiset vihollisensa ja hänen onnistui yhdistää Bhutan pysyvästi vuosina 1882–1885 käydyistä kapinoista ja sisällissodista huolimatta.


title: Ugyen Wangchuck

text: Vuonna 1907 maan tuolloisen pääkaupungin Punakhan asukkaat valitsivat Ugyen Wangchuckin yksimielisesti maansa kuninkaaksi. Bhutania, kuten muutakin Brittiläistä Intiaa hallinneet britit tunnustivat hänet virallisesti Bhutanin maharadžaksi, ja vuonna 1904 hänet lyötiin ritariksi.


title: Ronald Dorsey

text: Ronald Dorsey (s. 2. marraskuuta 1983) on yhdysvaltalainen koripalloilija, joka edustaa Australian pääsarjassa pelaavaa Melbourne Tigersia. Dorsey on pituudeltaan 197 cm.


title: Ronald Dorsey

text: Dorsey aloitti ammattilaisuransa kaudella 2005–2006 I-divisioonassa pelanneesta Kauhajoen Karhusta. Hän oli 23,0 pisteen keskiarvolla sarjan kolmanneksi paras korintekijä. Lisäksi hän otti ottelua kohti 7,7 levypalloa ja antoi 1,5 koriinjohtanutta syöttöä. Dorseyn riistokeskiarvo 3,0 riitti sarjan riistotilaston voittoon. Karhu sijoittui I-divisioonassa kolmanneksi ja pääsi siten SM-karsintasarjaan. Karsintasarjassa Dorsey pelasi 19,8 pisteen, 6,0 levypallon, 3,5 syötön ja 2,3 riiston keskiarvoilla.


title: Ronald Dorsey

text: Kauden 2006–2007 Dorsey pelasi liettualaisessa KK Neptūnasissa Liettuan koripalloliigaa ja Baltian liigaa. Kaudeksi 2007–2008 hän siirtyi ranskalaiseen SPO Rouen Basketiin pelaamaan Ranskan pääsarjan alempaan divisioonaan (Pro B:hen). Dorsey pelasi myös kaudella 2008–2009 ylempään divisioonaan (Pro A:han) nousseessa Rouenin joukkueessa.


title: Reikätauti

text: Reikätauti on kalojen sairaus, joka vaivaa sekä makeassa vedessä että merivesiakvaariossa pidettyjä lajeja. Makeavesiakvaariossa sitä tavataan lehtikaloilla ja muilla kirjoahvenilla, varsinki riikinkukkoahvenella ja kiekkokaloilla. Merivesiakvaariossa keisarikalat ja välskärikalat sekä eräät muut kalat ovat sille alttiita.


title: Reikätauti

text: Reikätauti auiheuttaa reikiä ja kuoppia kalan ihoon, ensin päähän, myöhemmin myös kylkiviivan kohdalle.


title: Reikätauti

text: Reikätaudin aiheuttajasta on monia mielipiteitä. Monissa reikätautisissa kaloissa on Hexamita-alkueläimen aiheuttama tulehdus, mutta voi olla, että reikätauti altistaa kalat tälle infektiolle. Reikätaudin syyksi on arveltu myös kalkin, fosforin ja D3-vitamiinin epätsapainoa.


title: Reikätauti

text: Sitä on pidetty myös stressin aiheuttamana autoimmuunisairautena, joka liittyy etenkin huonoon vedenlaatuun. Luonnossa sitä esiintyy vain hyvin harvoin.


title: Kengännauha

text: Kengännauha on nauha, jolla sidotaan jalkine niin, että se pysyy jalassa sitä käytettäessä. Tyypillisin tapa kiinnittää kengännauhat on solmia ne rusetille.


title: Kengännauha

text: Kengännauhoja valmistetaan eripituisina, -paksuisina ja -värisinä, toisinaan myös kuvioituina. Myös valmistusmateriaalit vaihtelevat käyttötarkoituksen mukaan. Puuvillanauhat pitävät solmun yleensä paremmin kuin keinokuiduista valmistetut. Toisaalta keinokuidut tuovat nauhoihin kestävyyttä, jota vaaditaan esimerkiksi vaellus- ja työkengissä. Juhla- ja golfkengissä saatetaan käyttää vahattuja nauhoja ja purjehduskengissä nahkaisia, niiden paremman kosteudenkeston vuoksi. Elastiset nauhat ovat harvinaisia eikä niitä aina solmita lainkaan. Nauhat voidaan pitää kireällä myös erillisellä lukkomekanismilla.


title: Kengännauha

text: Kengännauhojen päissä on usein metallia tai muovia estämässä nauhan kudoksen purkaantumista sekä pienentämässä ja jäykistämässä rakennetta, helpottaen näin niiden pujottamista paikoilleen. Kengännauhojen pujotusreikiä kengässä vahvistavat metalliset tai muoviset vahvikerenkaat.


title: Nuori Victoria

text: Nuori Victoria () on Jean-Marc Valléen ohjaama historiallinen draamaelokuva Britannian kuningatar Viktorian varhaisista vaiheista. Elokuva tuli ensi-iltaan 2009. Sen aiheita ovat kuninkaallinen valtapeli ja 1800-luvulle epätavallinen feministinen asennoituminen.


title: Nuori Victoria

text: Tuottajakuntaan lukeutuvat Graham King, Martin Scorsese, Yorkin herttuatar Sarah ja Tim Headington. Elokuvan Westminster Abbey -kohtaukset kuvattiin Lincoln Cathedralin kirkossa syys- ja lokakuussa 2007.


title: Nuori Victoria

text: Tarina alkaa vuodesta 1837, kun kuningas Vilhem on kuolemaisillaan. Kruununperimysjärjestyksessä häntä seuraa 17-vuotias Viktoria, jonka ympärillä käydään kiivasta valtataistelua. Ylisuojeleva äiti ja tämän neuvonantaja Conroy ovat eristäneet tytön ulkopuolisesta maailmasta.


title: Nuori Victoria

text: Viktorialle järjestetään avioliitto Belgian kuningas Leopoldin veljenpoika Albertin kanssa, mutta hän ei halua joutua enää muiden alistamaksi. Hän haluaa ystävän ja rakastajan eikä kontrolloivaa aviomiestä. 18-vuotiaana Viktoria kruunataan Britannian kuningattareksi ja vasta myöhemmin hän solmii rakkausavioliiton Albertinsa kanssa.


title: Luettelo Brunein sulttaaneista

text: Tämä on luettelo Brunein sulttaaneista. Brunein sulttaani on maansa valtionpäämies. Sulttaanien sukupuu voidaan määrittää aina 1400-luvulle asti. Vallassa on ollut 29 sulttaania, jotka ovat luetteloituna alla aikajärjestyksessä vanhimmasta nuorimpaan.


title: Kirkkojärvi (Somero)

text: Kirkkojärvi on Paimionjoen vesistöön kuuluva järvi Somerolla.


title: Kirkkojärvi (Somero)

text: Se on osa Someron halki virtaavaa Paimionjoen yläjuoksun järviketjua, joka on muodostunut luode–kaakko-suuntaiseen, kartalla viivasuorana näkyvään kallioperän murrokseen. Kirkkojärveen laskee idästä Hirsjärvestä Someronjoeksi nimitetty Paimionjoen osuus ja pohjoisesta Paimionjoen sivujoki Jaatilanjoki. Järvi laskee lännessä Härkälän kartanon luona olevasta salmesta Saarentaanjärveen. Vedenpinnan korkeus koko Paimionjoen yläjuoksun järviketjulla on 81,2 metriä. Järven pinta-ala on 59,3 hehtaaria ja suurin syvyys noin 17 metriä.


title: Kirkkojärvi (Somero)

text: Kirkkojärvessä, kuten muissakin Paimionjoen yläjuoksun järviketjun savipohjaisissa ja pääosin laajoilta savitasangoilta vetensä saavissa järvissä vesi on sameaa ja runsasravinteista. Aiemmin Kirkkojärveen laskettiin myös Someron keskustaajaman jätevesiä, mutta jätevedenpuhdistamon rakentamisen jälkeen puhdistetut jätevedet lasketaan nykyään Uskelanjoen latvahaaraan Mustjokeen Someron keskustaajamaan eteläpuolella.


title: Kirkkojärvi (Somero)

text: Järven rannalla tai sen välittömässä läheisyydessä sijaitsevat järvelle nimensä antanut Someron kirkko, kivisakasti ja lainajyvämakasiinit, Harjun ja Härkälän kartanot, Someron Pappila sekä Lammin ja Joensuun kylät. Joensuun kylän ympärille on kehittynyt Someron keskustaajama, joka nykyään ympäröi Kirkkojärveä idässä, kaakossa ja pohjoisessa. Maaseutumaisempaa ympäristöä on vielä Harjun ja Härkälän kylissä, joihin omakotiasutus on kuitenkin nopeasti leviämässä.


title: Kirkkojärvi (Somero)

text: Järven etelärannalla Härkälässä Härkäläntien varrella on Someron kaupungin uimapaikka ja veneranta.


title: Jyri Rönn

text: Jyri-Petteri Rönn (s. 3. huhtikuuta 1971 Jyväskylä) on jyväskyläläinen jääkiekkoerotuomari. 28. joulukuuta 2010 hän tuomitsi 600:nnen liigaottelunsa.


title: Jyri Rönn

text: Rönn on tuominnut myös MM-kilpailuissa vuodesta 2007 lähtien. Hän on tuominnut Sveitsin kisoissa 2009 loppuottelun Venäjän ja Kanadan välillä. Hänen parinaan toimi slovakialainen Peter Ország. Rönn oli mukana myös Vancouverin olympialaisissa 2010.


title: Jyri Rönn

text: Rönn tuomitsi ammatikseen neljä kautta (syksy 2011- kevät 2015) Venäjän liigassa KHL:ssä, kunnes hänet kesällä 2015 valittiin Suomen SM-liigan erotuomarijohtajaksi ja hän palasi takaisin Suomeen. Samalla Rönn lopetti tuomaroinnin ja hänen viimeiseksi ottelukseen päätuomarina jäi 17. toukokuuta 2015 pelattu MM-kisojen pronssipeli USA–Tshekki. Hänen lempinimensä on Rönni ja hän on ollut ammatiltaan kiinteistövälittäjä.


title: Mohamed Ali Mahjoubi

text: Mohamed Ali Mahjoubi (, s. 28. joulukuuta 1966) on tunisialainen jalkapalloilija, pelipaikaltaan puolustaja ja keskikenttäpelaajaa. Hän on Tunisian jalkapallomaajoukkueen kautta aikain neljänneksi paras maalintekijä 18 maalilla.


title: Mohamed Ali Mahjoubi

text: Seurajoukkue tasolla Mahjoubi aloitti uransa AS Marsan joukkueessa, josta hän siirtyi myöhemmin Saksaan kahdeksi kaudeksi Eintracht Braunschweigin joukkueeseen. Palattuaan takaisin Mahjoubi pelasi uransa viimeiset ottelut Espérancen joukkueessa, jossa hän voitti heti ensimmäisellä kaudellaan Tunisian-mestaruuden.


title: Hirsjärvi (järvi Somerolla)

text: Hirsjärvi on Paimionjoen vesistöön kuuluva järvi Somerolla.


title: Hirsjärvi (järvi Somerolla)

text: Hirsjärvi on osa pitkistä ja kapeista järvistä muodostuvaa Paimionjoen yläjuoksun järviketjua, joka seuraa Someron alueella 16 kilometrin matkalla kartalla viivasuorana näkyvää kallioperän murrosta. Ennen Somerniemen kuntaliitosta 1977 Hirsjärvi oli Someron suurin järvi. Paimionjoen vesistöalueen ja nykyisen Someron järvistä se on toiseksi suurin.


title: Hirsjärvi (järvi Somerolla)

text: Hirsjärven pinta-ala on 236 hehtaaria ja suurin syvyys 30 metriä. Korkeus merenpinnasta on koko järviketjulla 81,2 metriä. Hirsjärveen laskevat idästä Paimionjoen vesistön lähdejärvi, nykyisen Someron ja Paimionjoen vesistön suurin järvi Painio ja pohjoisesta Pajulanjoki eli Virkaanjoki. Näiden kanssa Hirsjärven koko valuma-alue on hieman alle 228 km². Lännessä Hirsjärvi laskee Someronjoeksi nimitettyä Paimionjoen jokiosuutta pitkin Someron Kirkkojärveen.


title: Hirsjärvi (järvi Somerolla)

text: Hirsjärven valuma-alueella on laajoja enimmäkseen savipohjaisia peltoaukeita etenkin järven pohjoisrannalla, Pajulanjoen varsilla ja myös Painion ja siihen laskevien Hossinojan ja Mättäänojan valuma-alueilla. Tämän takia järven vesi on ruskeaa, savisameaa ja runsasravinteista. Järven itäpäässä ja etelärannalla on myös harjualueita osana Paimionjoen yläjuoksun murroslaaksoa seuraavaa harjujaksoa, ja järven suuri vesitilavuus on estänyt hapen määrän laskua alle kalojen toimeentulorajan järvessä huolimatta ravinnekuormituksesta. Järven kaloissa on kuitenkin esiintynyt bakteeritauteja kuten läikkätautia merkkinä liiallisen ravinnepitoisuuden aiheuttamasta stressistä Käyttökelpoisuusluokaltaan Hirsjärvi on ollut välttävä.


title: Hirsjärvi (järvi Somerolla)

text: Kalalajeista järvessä, kuten muissakin Paimionjoen yläjuoksun järviketjun järvissä, on esiintynyt runsaasti tai ainakin kohtalaisesti ahventa, haukea, kiiskeä, kuoretta, lahnaa, madetta, pasuria, salakkaa ja särkeä. Hyvin runsaita ovat olleet lahna, pasuri ja särki, mikä on tyypillistä rehevissä vesissä. Harvinaisempia ovat ruutana, sorva, sulkava, turpa, kivennuoliainen ja kivisimppu. Arvokkain kala on kuha, jota on tullut Painiojärven istutuksista. Täplärapuja esiintyy harvakseltaan.


title: Hirsjärvi (järvi Somerolla)

text: Hirsjärven rannoilla sijaitsevat Someron Hirsjärven, Kivisojan ja Ihamäen kylät sekä Hirsjärven, Seeterin ja Vanhalan kartanot Hirsjärven kylässä ja Hovilan kartano Ihamäen kylässä. Länsipäässä järven rantaan ulottuvat myös Someron Harjun ja Lammin ja itäpäässä Somerniemen Palikaisten kylien alueet. Kartanoista aikoinaan Munck-suvulle kuuluneen Hirsjärven kartanon hyvin säilynyt miljöö on historiallisesti ja maisemallisesti erittäin merkittävä, Hirsjärven Seeteri ja Vanhala maisemallisesti ja historiallisesti merkittäviä ja Ihamäen Hovila maisemallisesti ja kulttuurihistoriallisesti merkittävä. Kaksi ensinmainittua on merkitty myös seutukaavaan suojelukohteiksi, ja suojelukohteita ovat myös Seeterin syytinkiasumukseksi 1800 luvulla erotettu maisemallisesti ja rakennushistoriallisesti merkittävä Viikin huvila ja Palikaisten kartanosta erotettu Österkullan huvila järven itäpäässä. Talonpoikaistaloista järven ympärillä maisemallisesti ja paikallishistoriallisesti merkittäviä ovat Ihamäen vanhassa kyläkeskuksessa sijaitsevat Lampo ja Nikula.


title: Hirsjärvi (järvi Somerolla)

text: Alueen nähtävyyksistä järven rantaan sijoittuu Palikaisten Österkullassa sijaitseva Jääkärilehto ja järven etelärannalla luonnonkauniilla paikalla sijaitsee Hovimäen leirintäalue.


title: Painstained

text: Painstained on Entwinen kuudes studioalbumi, joka julkaistiin 28. tammikuuta 2009. Albumi nousi Suomen virallisen listan sijalle 9.


title: Lestat de Lioncourt

text: Lestat de Lioncourt on kuvitteellinen hahmo. Hän on vampyyri, joka esiintyy päähenkilönä useissa Anne Ricen kirjoittamissa "Vampyyrikronikat"-kirjasarjan osissa ja näistä tehdyissä elokuvissa. Vain kolme ensimmäistä osaa kirjasarjasta on suomennettu.


title: Lestat de Lioncourt

text: Lestat de Lioncourt esiintyy Anne Ricen kirjoittamassa "Vampyyrikronikat"-kirjasarjassa. Hahmon ensiesiintyminen on sarjan ensimmäisessä osassa Veren Vangit ("Interview with the Vampire"), jossa hän ei ole pääosassa, toisin kuin useimmissa sarjan myöhemmissä kirjoissa. "Veren vangit" on kerrottu ensimmäisessä persoonassa, mutta kertojana on Louis de Pointe du Lac, jonka Lestat on muuttanut vampyyriksi. "Veren Vangit" -kirjassa nuori toimittaja haastattelee Louisia. Haastattelun kautta Louis kertoo oman elämäntarinansa, johon sisältyy hänen ensikohtaamisensa, suhteensa ja elämänsä Lestatin kanssa.


title: Lestat de Lioncourt

text: Lestatin hahmosta tuli hyvin suosittu, joten Anne Rice päätti nostaa hänet sarjan päähahmoksi. Kirjasarjan toinen osa on nimeltään Vampyyri Lestat ("The Vampire Lestat"), joka on kirjoitettu Lestatin näkökulmasta ja kertoo hänen elämäntarinansa useiden eri aikakausien läpi. Lestatin tarinaa jatkavat hänen omasta näkökulmastaan myös osat Kadotettujen kuningatar ("The Queen of the Damned"), The Tale of the Body Thief, ja Memnoch the Devil. Lestatia seurataan myös osissa Blood and Gold ja Blood Canticle, minkä lisäksi hänet mainitaan muissa sarjan kirjoissa.


title: Lestat de Lioncourt

text: Lestat on noin 183cm pitkä, ja hänellä on olkapäiden ja leuan väliin ulottuvat luonnonkiharat hiukset, jotka ovat niin vaaleat, että joidenkin valojen alla ne näyttävät valkoisilta. Hänen silmänsä ovat harmaat, mutta heijastavat herkästi sinistä ja violettia erilaisista pinnoista. Hänellä on lyhyt ja kapea nenä ja ilmeikkäät kasvot. Hän kertoo hymyillessään saattavansa näyttää hyvin ilkeältä tai vaihtoehtoisesti äärimmäisen jalosydämiseltä. Hänet kuvaillaan usein hyvin kauniina.


title: Lestat de Lioncourt

text: Alun perin Louisin "Veren vangit" -kirjassa kuvailema Lestat on korostuneen aggressiivinen ja katkera persoona, 'sadistinen psykopaatti', kuten Louis asian muotoilee. Louisin kuvailema Lestat on sitä mieltä, että vampyyrien tulisi pysyä varjoissa ja elää yksin. Toisaalta "Veren Vangeissa" Lestatia kuvaillaan toisinaan myös huumorintajuiseksi ja runolliseksi. Lestatin hahmo muuttuu selkeimmin sarjan ensimmäisen osan jälkeen, jolloin Louisin kuvailema Lestat kuitataan Lestatin sanoin "Louisin valheiksi".


title: Lestat de Lioncourt

text: "Vampyyri Lestat" -kirjassa esiintyvä Lestat on huomattavasti moniulotteisempi hahmo, joka omaa hyvin lapsenomaisen asenteen elämään ja maailmaan. Hänellä on tapana sekä tahallaan että tahattomasti rikkoa sääntöjä, minkä johdosta vampyyri Marius de Romanus antaa hänelle hellästi nimen Nulikkaprinssi ("Brat Prince"). Marius tosin käyttää hänestä myös nimitystä 'kirotuin olento'. Kirjan Lestat on sydämellinen ja hän rakastaa vahvasti, eikä häneltä puutu rohkeutta, uhkarohkeutta tai sitkeyttä.


title: Lestat de Lioncourt

text: Lestat on aatelissukua, mutta ei koskaan sopinut aatelisen muottiin luonteeltaan ja haaveiltaan. Ihmiselämässäänkin hän oli ristiriitaisesti mahdoton ja lapsellinen, mutta toisaalta halusi pohjimmiltaan olla kunnollinen ja tehdä hyviä tekoja. Hän kertoo viihtyneensä munkkiluostarin koulussa muun muassa siksi, että siellä hänen uskottiin halutessaan pystyvän jälkimmäiseksi mainittuun. Lestatin vampyyrielämässä tämä ristiriita on osittain jäänyt taakse. Toisin kuin muut vampyyrit, Lestat pitää vampyyriytta lahjana ja nauttii siitä. Lestat haluaisi radikaalisti kaikki vampyyrit elämään valoon, minkä ansiosta hän mm. perustaa vampyyrihenkisen rockyhtyeen, jonka keulakuvaksi ryhtyy.


title: Lestat de Lioncourt

text: Lestat kuvailee itse itseään filosofiseksi uneksijaksi, joka ei ole koskaan uskonut mihinkään jumaliin. Taide on hänelle tärkeää. Hän esiintyy myös harrastajateatterin näyttelijänä ihmiselämänsä aikana. Lestat rakastaa kirjallisuutta, ja opittuaan lukemaan hän harrastaa sitä paljon. Osa Vampyyrikronikat-kirjoista on myös fiktiivisesti hänen kirjoittamiaan. Syvällisyydestään huolimatta Lestat on myös kiinnostunut muodista ja kuvaileekin usein kirjoittaessaan, mitä hänellä on yllään.


title: Lestat de Lioncourt

text: Lestat kuvataan biseksuaaliksi. Hän on eräänlainen naistenmies, mutta tuntee nuoruudessaan myös vetoa parhaaseen ystäväänsä Nicolasiin. Lestatin romanttinen rakkaus painottuu miehiin, sarjan monissa osissa etenkin Louisiin, ja hän puhuu tästä rakkaudesta paljon. Omien sanojensa mukaan hänen äitinsä on ainoa nainen, jota hän on koskaan millään tavoin rakastanut. Anne Ricen mukaan hänen vampyyrihahmoillaan ei kuitenkaan ole seksuaalisuutta.


title: Lestat de Lioncourt

text: Lestat syntyi 7. marraskuuta 1760-luvun vaihteessa, Ranskassa, Auvergnen markiisin seitsemänneksi pojaksi. Suvun esi-isät olivat tuhlanneet rahansa lähes kokonaan, joten aatelisasemastaan huolimatta perhe eli suhteellisessa köyhyydessä. Hänen äitinsä oli perheen ainoa lukutaitoinen ja isänsä sokea ja rampa. Lestatin suhde isäänsä ja veljiinsä oli todella huono. Hän yritti kahdesti paeta pois isänsä ja veljiensä luota, "merkityksettömästä elämästään". Ensin hän pyysi päästä munkkiluostarin kouluun, jonne hän pääsikin äitinsä avulla - isänsä ja veljiensä vastusteluista huolimatta. Toisella kerralla, vuosia myöhemmin, hän karkasi kiertävän teatterin matkaan. Kummallakin kerralla hänet palautettiin takaisin kotiin.


title: Lestat de Lioncourt

text: Äitinsä hankkimien koirien, aseiden ja hevosten innostamana Lestat alkoi harrastaa metsästystä ja huomasi pian elättävänsä perhettään. Kun hän oli 18, kyläläiset pyysivät hänen apuaan heitä piinaavan susilauman kanssa, ja tuota kahdeksanpäistä laumaa vastaan taistellessaan Lestat menetti parhaat koiransa, hevosensa ja melkein oman henkensä. Kyläläisiltä saamastaan kiitollisuudesta ja ylistyksestä huolimatta Lestat vaipui syvään masennukseen.


title: Lestat de Lioncourt

text: Myöhemmin hän tutustui rikkaan kauppiaan poikaan, Nicolasiin, josta pian muodostui hänen paras ystävänsä ja rakastaja. Nicolas oli asenteineen ja luonteeltaan hyvin erilainen kuin Lestat, mutta rakkaus taiteeseen ja halu paeta yhdisti heitä vahvasti. Lestatin äidin rohkaisemana ja avustamana kaksikko karkasi Pariisiin, jossa he tienasivat leipänsä, Lestat teatterissa näyttelemällä ja Nicolas soittamalla viulua.


title: Lestat de Lioncourt

text: He ehtivät elää Pariisissa puoli vuotta, kun vampyyri Magnus kidnappasi Lestatin ja muutti vampyyriksi vastoin hänen tahtoaan. Vain pikaisesti elintärkeät perusasiat kerrottuaan Magnus teki itsemurhan hyppäämällä tuleen ja jättäen Lestatin selviytymään yksin vastasyntyneenä vampyyrina. Magnus jätti kuitenkin Lestatille myös valtavan omaisuuden. Lestat oli vampyyriksi muuttuessaan noin 21-vuotias.


title: Lestat de Lioncourt

text: Vampyyrina Lestat lähti seikkailemaan. Ensimmäiseksi vampyyritoverikseen hän muutti oman äitinsä, johon hänelle oli ihmiselämässä muodostunut etäinen mutta vahva side. Myöhemmin hän muutti lähes väkisin myös Nicolasin vampyyriksi. Kuultuaan vampyyri Armandilta hyvin vanhasta vampyyristä nimeltä Marius, Lestat alkoi pakkomielteisesti etsiä tätä, toiveissaan saada tästä eräänlainen opettaja.


title: Lestat de Lioncourt

text: Lestatin suhde isäänsä ja isoveljiinsä on niin huono, että hän kertoo äidilleen useasti unissaan tappavansa isänsä ja kaikki veljensä ja kuullen itsensä huutavan, itkevän, ja karjuvan. Vaikka hänen äitinsä Gabrielle de Lioncourt on etäinen ja poikansa tukena vain äärimmäisessä hädässä, muodostaa Lestat kuitenkin vahvan viha-rakkaus-suhteen häneen.


title: Lestat de Lioncourt

text: Nuoruuden ystävä Nicolasiin Lestatilla on erittäin vahva side huolimatta siitä, miten erilainen elämänasenne heillä on. Nicolas on luonteeltaan kyyninen ja synkistelevä, siinä missä Lestat oli uneksija ja lapsenomainen. Kun Nicolas kuolee joitakin vuosia vampyyriksi muuttumisensa jälkeen, masentuu Lestat niin että vetäytyy maan alle nukkumaan.


title: Lestat de Lioncourt

text: Vampyyri Marius opettaa Lestatille paljon vampyyrien historiasta ja maailmasta, ja heidän välilleen muodostuu eräänlainen isä-poika -suhde. Marius joutuu kuitenkin lähettämään Lestatin hyvin pian pois luotaan ja elämään omillaan. Vaikka Marius haluaisikin liittyä Lestatin seuraan, hän pitäytyy siitä. Heidän tarkoituksensa on palata toistensa luo noin sadan vuoden kuluttua, mutta he tapaavat seuraavan kerran vasta vuonna 1985, jolloin Lestat rocktähtenä rikkoo vampyyrien ensimmäistä sääntöä, jonka mukaan vampyyrien tulee pysyä piilossa ihmisiltä. Samalla Lestat onnistuu herättämään musiikillaan vampyyrien kuningattaren, Akashan.


title: Lestat de Lioncourt

text: Hyvin pian Mariuksesta eroamisensa jälkeen, vuonna 1791, Lestat löytää New Orleansissa Louisin, joka muistuttaa häntä Nicolasista. Masentunut ja itsetuhoinen Louis suostuu vastaanottamaan ikuisen elämän vampyyrina. Lestat rakastaa Louisia oletetusti romanttiseen sävyyn ja ehdottoman vahvasti. Omien sanojensa mukaan hän "ei koskaan kieltäisi mitään" Louisilta. Louisin elämäkerran mukaan heidän suhteensa ja yhteiselonsa on myrskyisä ja negatiivinen, mutta kirjasarjan myöhemmissä osissa hän osoittaa välittävänsä Lestatista huomattavasti selkeämmin ja syvemmin. Louis pysyy muutamia poikkeuksia lukuun ottamatta läheisissä väleissä Lestattiin.


title: Lestat de Lioncourt

text: Veren Vangeissa Louis on aikeissa jättää Lestatin, mutta Lestat estää tämän muuttamalla 5-vuotiaan ihmislapsen, Claudian, vampyyriksi. Claudian perhe on kuollut ruttoon ja tyttö itsekin on kuolemassa siihen. Lestat ja Louis kasvattavat Claudian, joskin Lestat suhtautuu häneen ennemminkin oppilaana kuin lapsena. Vuosikymmenten kuluessa Lestatin ja Claudian suhde muuttuu viha-rakkaus -suhteeksi, kun Claudia katkeroituu kasvettuaan henkisesti aikuiseksi naiseksi, joka iästään huolimatta pysyy ikuisesti pikkutytön kehossa. Tämä johtaa Claudian brutaaliin, vimmaiseen ja lähes onnistuneeseen yritykseen murhata Lestat.


title: Lestat de Lioncourt

text: Vampyyrien kuningattaren Akashan kanssa Lestatilla on ristiriitainen, lyhyt ja intensiivinen suhde kirjassa Kadotettujen Kuningatar. Akasha rakastaa Lestatia, sillä hänen sanojensa mukaan Lestatissa ”on niin puhtaasti kaikki, mikä on vialla miessukupuolessa ja se on todella kiehtovaa, mutta vain nyt, kun sitä voi hallita." Akasha ja Lestat ovat lyhyesti rakastavaisia. Lopussa Lestat kuitenkin seisoo varsinaisten rakkaittensa puolella, siitä huolimatta että hän Akashasta riippuvaisena haluaa samalla tukea ja auttaa myös tätä.


title: Cera

text: CERA () on lääke, joka stimuloi munuaisia tuottamaan erytropoietiinia. Lääketieteessä sitä käytetään munuaisperäisen anemian hoitoon. Kaupallisesti lääke tunnetaan nimellä "Mircera" ja sen kehitti Roche.


title: Cera

text: Ceraa käytetään myös dopingaineena, koska se lisää erytropoietiinin tuotantoa ja sitä kautta parantaa elimistön hapenottokykyä. Ceraa on vaikeampi havaita testeissä kuin perinteistä epo-hormonia, koska sitä ei tarvitse ottaa yhtä usein. Ceran käyttö havaittiin ensimmäisen kerran 2008 Ranskan ympäriajossa. Pekingin olympialaisten dopingnäytteet tutkittiin uudelleen kisojen jälkeen ja testeissä löydettiin kuusi uutta dopingkäryä.


title: Mikko Mononen

text: Mikko Mononen on helsinkiläinen hautaustoimisto, jonka maalarimestari Mikko Mononen perusti 1917. Toimisto siirtyi 1923 Liisankatu 25:een, jossa se edelleen on, ja lisäksi sillä on viisi muuta toimipistettä. Toimisto on Etelä-Suomen vanhin. Se hoitaa Helsingissä myös onnettomuudessa kuolleiden ruumiit.


title: Mikko Mononen

text: Hautaustoimisto esiintyy Pentti Saarikosken runossa "Liisankadulla", jonka lauluyhtye Muksut on levyttänyt. Toimiston nimi piti Yleisradion vaatimuksesta muuttaa nimeksi Matti Makkosen ruumisarkkuliike, mutta 2000-luvulla Muksut on esittänyt kappaletta alkuperäistekstillä.


title: Sivuperillinen

text: Sivuperillinen () on henkilö, jonka toinen tai molemmat vanhemmat ovat syntyisin perittävän vainajan kanssa samasta suvusta. Tällaisia henkilöitä ovat veljet ja sisaret sekä näiden lapset. Kun vainajalla ei ole rintaperillisiä ja vainajan toinen vanhempi on elossa, saavat sivuperilliset puolet perinnöstä jaettavaksi keskenään. Jos vainajalla ei ole rintaperillisiä ja molemmat vanhemmat ovat kuolleet, saavat veljet ja sisaret koko perinnön. Jos joku sisaruksista on kuollut, saavat hänen jälkeläisensä hänen osuutensa.


title: Sivuperillinen

text: Vuoden 1966 alussa voimaan tullut nykyinen perintökaari (40/1965) ei enää käytä nimitystä sivuperillinen. Sivuperintö-nimitystä käytti vielä esimerkiksi opintotukilaki (65/1994, 22 §), joka käytti nimitystä 1994–1997.


title: Selkäperillinen

text: Selkäperillinen () on vanhahtava termi, jolla tarkoitetaan perintöön oikeutettuja vainajan vanhempia ja esivanhempia. Suomen lainsäädännössä termiä käytettiin vuoden 1734 lain perintökaaressa. Nykyisenkin, vuoden 1966 alussa voimaan tulleen perintökaaren mukaan vanhemmat ja isovanhemmat saavat tietyissä tapauksissa perinnön, mutta heistä ei lakitekstissä enää käytetä nimitystä selkäperillinen.


title: Selkäperillinen

text: Sekä nykyisen että aikaisemman lain mukaan vainajan vanhemmat saavat perinnön vain, jos vainajalla ei ole rintaperillisiä. Jos toinen vanhemmista on kuollut ja perittävällä on veljiä tai sisaria, he perivät elossa olevan vanhemman kanssa ja saavat sen osan, jonka kuollut isä tai äiti olisi perinyt. Jos perittävällä ei ole veljiä tai sisaria, saa elossa oleva vanhempi koko perinnön.


title: Selkäperillinen

text: Jos vainajan molemmat vanhemmat ovat kuolleet, eikä heillä ole elossa olevia jälkeläisiä, siirtyy perintö vainajan isovanhemmille, tai jos he eivät ole enää elossa, vainajan sedille, tädeille tai enoille.


title: Ammutaanhan hevosiakin

text: Ammutaanhan hevosiakin ("They Shoot Horses, Don't They?") on Horace McCoyn romaani vuodelta 1935. Teos ilmestyi suomeksi 1978, ja sen on suomentanut Heikki Salojärvi.


title: Ammutaanhan hevosiakin

text: Teos kertoo 1930-luvun laman uhrien selviämiskamppailusta Yhdysvalloissa. Tarinassa kuvataan kuukausien mittaisia maratontansseja, jossa kilpailijat haaveilevat kohtalon kääntävästä julkisuudesta. Teoksen suomenkielisen laitoksen jälkisanoissa Peter von Bagh ylistää teosta profeetallisena, ja mainitsee 1970-luvun julkkismyllyn. Hannu Marttila liittää teoksen 2000-luvun tosi-tv-ilmiöön, joiden formaattia se ennakoi kuin käsikirjana.


title: Ammutaanhan hevosiakin

text: Teoksen pohjalta on Sydney Pollack ohjannut "samannimisen elokuvan". Rock-yhtye Mannhain "The Exploder" -levyn kappaleesta "”"Rock to the Top"”" on kuvattu Teemu Nikin ohjaama musiikkivideo, joka on eräänlainen elokuvaa mukaileva pastissi. Mannhain maratontanssien palkintona ei kuitenkaan ole dollareita – vaan hedelmäkori.


title: Ammutaanhan hevosiakin

text: Kirjasta on tehty myös näytelmä, jonka on suomentanut Esko Elstelä.


title: Ammutaanhan hevosiakin (elokuva)

text: Ammutaanhan hevosiakin () on Sydney Pollackin ohjaama elokuva vuodelta 1969. Se pohjautuu Horace McCoyn vuonna 1935 ilmestyneeseen samannimiseen romaaniin. Gig Young palkittiin roolistaan parhaan miessivuosan Oscarilla.


title: Ammutaanhan hevosiakin (elokuva)

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Pirkkalaiskirjailijat

text: Pirkkalaiskirjailijat on vuonna 1943 perustettu tamperelainen kirjailijayhdistys. Se oli ensimmäinen paikallinen kirjailijayhdistys Suomessa. Sen jäseniä ovat olleet muun muassa Väinö Linna, Lauri Viita, F. E. Sillanpää, Eeva-Liisa Manner ja Kalle Päätalo.


title: Pirkkalaiskirjailijat

text: Yhdistys pyrkii lähentämään kirjailijoita ja lukijoita. Se järjestää kirjallisuustapahtumia ja on ollut vaikuttamassa Tampereen keskustassa sijaitsevan Kivikirjasto-veistoskokonaisuuden syntyyn. Vuonna 2018 yhdistyksessä oli noin 180 jäsentä.


title: Pirkkalaiskirjailijat

text: 21. marraskuuta 1943 Hotelli Tammerissa kokoontui joukko kirjailijoita perustamaan Tampereen kirjailijakerhoa. Läsnä olivat muun muassa Viljo Kajava, Auni Nuolivaara, Oiva Paloheimo, Ilpo Kaukovalta ja Elsa Tervo. Kerhon pohjalta perustettiin 1944 Pirkkalais-Kirjailijat, jonka perustajajäseniä oli yksitoista. Perustajajäsenet olivat ylempien luokkien iäkkäämpiä kirjailijoita, mutta mukaan tulivat nuoremmatkin, ja kaikki tamperelaiset kirjailijat kuuluivat yhdistykseen, myös Mäkelän piirin jäsenet.


title: Pirkkalaiskirjailijat

text: Yhdistyksen vietettyä 75-vuotisjuhlaansa syksyllä 2018 osa yhdistyksen jäsenistä halusi muuttaa yhdistyksen nimen Tampereen kirjailijat ry:ksi. Nimenmuutosta perusteltiin sillä, että nimi Pirkkalaiskirjailijat viittasi 1940-luvun heimoaatteeseen eikä vasta myöhemmin muodostuneeseen Pirkanmaan maakuntaan. Nimenmuutoksesta on tarkoitus päättää yhdistyksen vuosikokouksessa 6. helmikuuta 2019.


title: Suojärven kartonkitehdas

text: Suojärven kartonkitehdas () on Suojärvellä Karjalan tasavallassa Venäjällä sijaitseva kartonkitehdas. Tehdas sijaitsee Suomen Neuvostoliitolle luovuttaman entisen Suojärven kunnan alueella. Tehdas perustettiin alueen kuuluessa Suomelle ja sen omisti tuolloin Wiborg Wood Company. Tehtaisiin kuului Suojärven saha sekä Suojärven puuhiomo, kartonki- ja laatikkotehdas. Sellutehdas perustettiin vuonna 1937.


title: Suojärven kartonkitehdas

text: Venäjän aikana tehtaan omisti holdingyhtiö OAO Petrozavodskmash. Tehtaalla on yksi toimiva kartonkikone. Kartonkikone seisoi vuosina 1994-2004. Vuonna 2004 OAO Kondopoga -yhtiö osti Suojärven kartonkitehtaan.


title: Suojärven kartonkitehdas

text: Vuonna 2005 tehtaassa valmistettiin 70 700 tonnia kartonkia. Tehdas työllistää noin 300 henkilöä.


title: Emmanuil Kazakevitš

text: Emmanuil Genrihovitš Kazakevitš (; 24. helmikuuta 1913 Krementšuk – 22. syyskuuta 1962 Moskova) oli jiddišin- ja venäjänkielinen neuvostokirjailija.


title: Emmanuil Kazakevitš

text: Emmanuil Kazakevitš syntyi juutalaiseen opettajaperheeseen. Myöhemmin hänen isänsä työskenteli Ukrainan jiddišinkielisten lehtien toimittajana. Vuonna 1930 Kazakevitš valmistui Harkovan koneenrakennusteknikumista. Vuosina 1931–1938 hän työskenteli Juutalaisten autonomisella alueella, minkä jälkeen hän muutti Moskovaan ja ryhtyi ammattikirjailijaksi. Vuonna 1941 Kazakevitš lähti vapaaehtoisena rintamalle. Hän aloitti uransa tavallisena sotilaana, mutta kohosi sitten divisioonan tiedustelupäälliköksi ja lopulta armeijan tiedusteluosaston upseeriksi. Sodan jälkeen hän työskenteli Itä-Saksassa Neuvostoliiton miehityshallinnossa.


title: Emmanuil Kazakevitš

text: Kazakevitš kirjoitti ensimmäiset teoksensa vuosina 1932–1941 jiddišin kielellä. Vuonna 1938 ilmestyi runokokoelma "Di grosse velt" (”Suuri maailma”) ja vuonna 1941 runoelma "Šolem un Have" (”Šolem ja Have”). Toisen maailmansodan jälkeen hän tuli tunnetuksi venäjänkielisenä sotakirjailijana, jonka eräät teokset saivat osakseen virallista ylistystä, kun taas toisiin kohdistettiin ankaraa ideologista kritiikkiä. Hänen ensimmäinen sotanovellinsa "Tähti" ("Zvezda", 1947) aiheena on tiedusteluryhmä, joka tunkeutuu vihollisen selustaan ja tuhoutuu. Tuore ja lyyrinen teos palkittiin toisen asteen Stalinin palkinnolla. Toinen novelli "Kaksi miestä arolla" ("Dvoje v stepi", 1948) kertoo pelkurina kuolemaan tuomitusta neuvostoupseerista, joka ei pakene, vaikka hänen saattajansa menehtyy taistelussa. Dogmaattiset kriitikot teilasivat teoksen, jota Kazakevitš piti uransa parhaimpana.


title: Emmanuil Kazakevitš

text: Romaanit "Kevät Oderilla" ("Vesna na Odere", 1949) ja "Talo aukiolla" ("Dom na ploštšadi", 1956) kertovat yksinkertaistaen ja silotellusti sodan loppuvaiheesta ja neuvostomiehityksestä Saksassa. Niistä ensimmäinen sai toisen asteen Stalinin palkinnon. Novellin "Ystävän sydän" ("Serdtse druga", 1953) teemana on inhimillisyys sodassa. Leninistä kertovan "Sinisen vihkon" ("Sinjaja tetrad", 1960) jälkeen Kazakevitš palasi sota-aiheeseen psykologisessa kertomuksessa "Pri svete dnja" (”Päivän valossa”, 1961). Kirjailijan suurteos "Novaja zemlja" (”Uusi maa”) ja monet muut suunnitelmat jäivät keskeneräisiksi.


title: Emmanuil Kazakevitš

text: Kazakevitšin teoksiin perustuvat elokuvat "Lemmen arpajaiset" ("Zvezda", ohjaaja Aleksandr Ivanov 1949, julkaisuvuosi 1953), "Sininen vihko" ("Sinjaja tetrad", Lev Kulidžanov 1964), "Kaksin arolla" ("Dvoje v stepi", Anatoli Efros 1964), "Serdtse druga" (Juri Grigorjev 1967), "Vesna na Odere" (Leon Saakov 1968).


title: Okratoksiinit

text: Okratoksiini on "Aspergillus ochraceus" -sienen tuottama homemyrkky, joka osoitettiin myrkylliseksi vuonna 1957. Okratoksiinin tiedetään tappaneen muutamassa päivässä sikoja, joita on ruokittu saastuneella rehulla. Okratoksiinin vaikutukset ovat tällöin kohdistuneet munuaisiin ja maksaan.


title: Anaksimenes Lampsakoslainen

text: Anaksimenes Aristokleen poika Lampsakoslainen oli Lampsakoksesta kotoisin oleva oraattori ja sofisti. Hänen opettajiaan olivat kyynikko Diogenes Sinopelainen ja Zoilos. Niin sanotun Aleksanteri-romanssin mukaan Anaksimenes oli Aleksanteri Suuren opettaja, mutta tämä ei ole mahdollista. Anaksimenes kirjoitti kolme teosta, "Hellenikan", Filippos II:a käsitelleen "Filippikan" ja Aleksanteria käsitelleen "ta peri Alexandron". Kaikki kolme ovat hävinneet. Anaksimenes seurasi Aleksanterin mukana tämän Persian sotaretkellä ja pelasti kotikaupunkinsa Lampsakoksen, jotka olivat kannattaneet persialaisia.


title: Dmitri Furmanov

text: Dmitri Andrejevitš Furmanov (; 7. marraskuuta 1891 Sereda, nykyään tunnetaan nimellä Furmanov, Ivanovon alue, Venäjä – 15. maaliskuuta 1926 Moskova) oli venäläinen kirjailija.


title: Dmitri Furmanov

text: Dmitri Furmanov syntyi porvarissäätyyn siirtyneen talonpojan perheeseen. Hän kävi koulua Ivanovo-Voznesenskissa ja Kinešmassa ja opiskeli vuodesta 1912 lähtien Moskovan yliopiston historiallis-kielitieteellisessä tiedekunnassa. Vuonna 1915 hän lähti vapaaehtoisena lääkintämieheksi ensimmäisen maailmansodan rintamalle. Lokakuusta 1916 Furmanov työskenteli opettajana Ivanovo-Voznesenskissa. Siellä hän osallistui vuoden 1917 vallankumoustapahtumiin ensin sosialistivallankumouksellisena ja sitten anarkistina.


title: Dmitri Furmanov

text: Kesällä 1918 Furmanov liittyi bolševikkipuolueeseen ja työskenteli sen jälkeen Mihail Frunzen avustajana Venäjän kansalaissodassa. Maalis-heinäkuussa 1919 hän oli komissaarina Vasili Tšapajevin divisioonassa. Myöhemmin hän toimi poliittisissa tehtävissä Turkestanin rintamalla ja osallistui sotatoimiin Vernyissä (nykyinen Almaty) ja Kubanilla. Heinäkuussa 1921 Furmanov palasi Moskovaan, jossa hän työskenteli kustannustoimittajana ja suoritti loppuun opintonsa yliopistossa.


title: Dmitri Furmanov

text: Furmanovin ensimmäiset runot julkaistiin jo kouluaikana, mutta vakituista kirjallista toimintaa hän alkoi harjoittaa vuosina 1920–1921. Hänen pääteoksensa on kansalaissodan sankarihahmosta Vasili Tšapajevista kertova dokumenttiromaani "Tšapajev" (1923), jota pidettiin yhtenä neuvostokirjallisuuden alkuvaihteen merkittävimmistä saavutuksista. Georgi ja Sergei Vasiljev ohjasivat vuonna 1934 romaaniin perustuvan samannimisen menestyselokuvan.


title: Dmitri Furmanov

text: Furmanovin romaanit, novellit ja kertomukset ovat aatteellisia, omakohtaisia ja dokumenttipohjaisia kansalaissodan kuvauksia. Hän toimi Moskovan proletaarikirjailijoiden yhdistyksen (MAPP) sihteerinä ja oli yksi Venäjän proletaarikirjailijoiden yhdistyksen (RAPP) perustajista. Hän kuoli influenssan jälkitautiin. Kirjailijan mukaan on nimetty hänen syntymäkaupunkinsa Furmanov (tuolloin Sereda).


title: Stuttgarter Kickers

text: Stuttgarter Kickers on vuonna 1899 perustettu saksalainen jalkapalloseura Stuttgartin kaupungista. Seura perustettiin vuonna 1899 nimellä FC "Stuttgarter Cickers". Joukkue pelaa Saksan kolmanneksi korkeimmalla sarjatasolla, 3. Liga:ssa. Sarja perustettiin kaudeksi 2008-09 ja se korvasi vanhan Regionalligan. Stuttgart Kickers pelasi pitkään Saksan 2. Bundesliigassa, mutta nousi pääsarjaan kaudeksi 1988-89.


title: Stuttgarter Kickers

text: Seurassa on pelannut suomalaisista Ari Hjelm ja Kari Laukkanen. Lisäksi Jürgen Klinsmann aloitti ammattilaisuransa joukkueessa. Muita seurassa pelanneita kuuluisia pelaajia ovat muun muassa 1980- ja 90-lukujen maajoukkuepuolustaja Guido Buchwald ja Kroatian maajoukkuepelaaja Robert Prosinečki.


title: Stuttgarter Kickers

text: "Päivitetty 05.01.2016."


title: Stuttgarter Kickers

text: Seuran virallinen sivu


title: Kriteerin ongelma

text: Kriteerin ongelma on tietoteoriassa tiedon lähtökohtaa koskeva ongelma. Kriteerin ongelman mukaan tietämisen haasteena on tosien väitteiden erottaminen epätosista. Ongelma on erillinen ja perustavanlaatuisempi kuin regressioargumentti, joka liittyy tiedon oikeuttamiseen.


title: Kriteerin ongelma

text: Roderick Chisholm on kuvannut ongelman kahdella kysymyksellä teoksessaan "Theory of Knowledge" (1966):Vastaus jompaan kumpaan kysymykseen mahdollistaa vastauksen laatimisen myös toiseen kysymyksistä. Partikularismi pyrkii vastaamaan kysymykseen 1 ensin. Sen mukaan on olemassa tapauksia, joissa tiedämme jotakin kiistatta, ja se pyrkii järjestämään näitä jo tiedettyjä asioita ja muotoilemaan niistä yleisen kriteerin tietämiselle. Metodismi toimii päinvastoin, pyrkien vastaamaan ensimmäisenä kysymykseen 2. Sen mukaan voidaan antaa yleinen kriteeri, jonka perusteella yksittäistapauksia voidaan arvioida suhteessa tietämiseen. Empirismi on eräs esimerkki tietoteoreettisesta metodismista.


title: Kriteerin ongelma

text: Kolmas vaihtoehto on filosofinen skeptismi. Skeptikon mukaan kumpaankaan kysymykseen ei voida vastata, koska vastaaminen vaatisi aina ensin vastaamista toiseen kysymyksistä. Seurauksena emme voi oikeuttaa mitään uskomuksistamme. Monet tietoteoreetikot pitävät kantaa kestämättömänä, koska se ei selitä mitään riittävässä määrin.


title: Kriteerin ongelma

text: Aihetta tutkinut Krister Talvinen esittää väitöskirjassaan seuraavaa: Jotta epätodet väitteet voitaisiin erotella tosista, tarvitaan tosien väitteiden kriteeri. Mutta jotta tiedettäisiin, onko kriteeri juuri oikea, tarvitaan kriteeri jonka avulla huonot kriteerit voi erottaa hyvistä. Tämä johtaa kuitenkin kriteerien päättymättömään ketjuun. Kukaan ei voi esittää ääretöntä määrää kriteerejä, joten näyttää siltä, että tosia väitteitä ei voi hyväksyttävästi erottaa epätosista. Talvinen tekee tästä johtopäätöksen, että kriteerin ongelmaa ei ole onnistuttu ratkaisemaan ja siksi skeptismi on vääjäämätöntä.


title: Ilmapiirikartoitus

text: Ilmapiirikartoitus tehdään työpaikalla tai muussa organisaatiossa vallitsevan työilmapiirin selvittämiseksi. Kartoituksella pyritään löytämään ilmapiiriin vaikuttavat myönteiset ja kielteiset tekijät. Sitä pidetään tärkeänä osana henkilöstön ja työyhteisön kehittämisessä.


title: Ilmapiirikartoitus

text: Työelämän ilmapiirikartoitus toteutetaan joko henkilökohtaisina haastatteluina tai täyttämällä kyselylomake verkossa. Aineiston käsittelee aiheeseen perehtynyt psykologi, joka laatii tulosten pohjalta palauteraportin.


title: Kulttuuritehdas Korjaamo

text: Kulttuuritehdas Korjaamo on yksityinen kulttuurikeskus, joka on toiminut Helsingin Töölössä Taka-Töölön kaupunginosassa vuodesta 2004.


title: Kulttuuritehdas Korjaamo

text: Korjaamo toimii entisissä raitiovaunuhalleissa. Korjaamo harjoittaa eri alojen kulttuuritoimintaa. Korjaamolla on järjestetty Stage – Helsingin teatterifestivaali, joka on Suomen toiseksi suurin kansainvälinen teatterifestivaali.


title: Kulttuuritehdas Korjaamo

text: Näyttelyitä järjestettiin kevääseen 2015 Korjaamo Galleriassa, jota johti Jukka Valkonen. Toiminta päättyi huhtikuun lopulla "yleisen taloudellisen tilanteen vuoksi". Lopetuspäätökseen vaikutti myös Kulttuuritehdas Korjaamon taloustilanne. Nykyäänkin Korjaamolla on pienempimuotoista galleriatoimintaa. Tilalle tuli elokuvateatteri, sillä Suomen elokuvasäätiö myönsi huomattavan tuen Kino Korjaamolle.


title: Kulttuuritehdas Korjaamo

text: Korjaamon esitystiloja ovat vaunusali, kulmasali ja vintti. Korjaamolla on myös työhuoneita ja kaksi ravintolaa: Sushi Bar + Wine ja Korjaamon baari & keittiö. Tiloissa on myös muita vaihtuvia tapahtumia. Entisiin gallerian tiloihin remontoitiin vuonna 2016 elokuvasali.


title: Kulttuuritehdas Korjaamo

text: Tiloissa toimi myös Escape Room Korjaamo 2015-2017. Korjaamon vaunuhallin tiloissa toimii Ratikkamuseo, jonka näyttelyitä Helsingin kaupunginmuseo hallinnoi. Töölön kirjaston peruskorjauksen aikana (2014–2016) Korjaamossa oli myös pienoiskirjasto.


title: Kulttuuritehdas Korjaamo

text: Korjaamon päätoimintaa ovat kulttuuritapahtumat, mutta sen tilat ja toiminta muodostavat myös luovan työyhteisön. Henkilökuntaa Korjaamolla on noin 25. Kulttuuritehdas Korjaamo kuuluu itsenäisten kulttuurikeskusten eurooppalaiseen verkostoon Trans Europe Hallesiin.


title: Kulttuuritehdas Korjaamo

text: Kulttuurikeskus on osa Töölö Urban Oy:tä. Suomalaisen työn liitto myönsi Korjaamo Groupille huhtikuussa 2012 yhteiskunnallisen yrityksen merkin. Korjaamo on ensimmäinen kulttuurialan yritys, jolle kyseinen merkki on myönnetty.


title: Kulttuuritehdas Korjaamo

text: Töölö Urbanin toimitusjohtaja on Raoul Grünstein.


title: Ulrich Wilcken

text: Ulrich Wilcken (18. joulukuuta 1862 – 10. joulukuuta 1944) oli saksalainen historioitsija ja papyrologi.


title: Ulrich Wilcken

text: Wilcken opiskeli Leipzigissä, Tübingenissä ja Berliinissä. Theodor Mommsen kannusti häntä ottamaan vastaan viran papyrusten luetteloijana. Mommsenin ansiosta Wilken seurasi Eduard Meyeriä muinaishistorian professorina Breslaussa vuonna 1889. Myöhemmon Wilcken oli professorina Würzburgissä (1900), Hallessa (1903), Leipzigissä (1906) ja Bonnissa (1912). Myöhemmin hän työskenteli Munhenissä (1915) ja Berlinissä (1917).


title: Ulrich Wilcken

text: Wilken oli kreikkalaisen ja roomalaisen papyrologian pioneeri saksassa. Hän kokosi suuria määriä ptolemidien aikaisia papyruksia ja ostrakoneja. Vuonna 1931 Wilken kirjoitti Aleksanteri Suurta käsitelleen teoksen, joka muun muassa käännettiin englanniksi.


title: Parkstad Limburg Stadion

text: Parkstad Limburg Stadion (lyh. PLS) on vuonna 2000 avattu jalkapallostadion Kerkraden kaupungissa Alankomaissa. Se on Eredivisiessä pelaavan Roda JC:n kotistadion. Stadionille mahtuu jalkapallo-otteluissa noin 19 500 katsojaa. Konserteissa katsojakapasiteetti on 28 500. Stadionilla on 24 aitiota.


title: Parkstad Limburg Stadion

text: Stadionin yhteydessä toimii kasino, yökerho, hotelli ja muita liikkeitä. 3000 parkkipaikkaa on jaettu ympärillä sijaitsevien markettien kanssa. Stadion sijaitsee moottoritie E314:n välittömässä läheisyydessä kävelyetäisyydellä Hollannin ja Saksan rajasta.


title: Suomen kirjailijanimikkoseurat

text: Suomen kirjailijanimikkoseurat ry on suomalainen rekisteröity yhdistys, jonka tarkoituksena on toimia Suomalaisten kirjailijoille nimettyjen yhdistysten yhteistyöelimenä.


title: Suomen kirjailijanimikkoseurat

text: Seura on perustettu vuonna 2004 ja vuonna 2010 siihen kuuluu yhteensä 52 yhdistystä. Joillekin kirjailijoille on omistettu enemmän kuin yksi seura.


title: Suomen kirjailijanimikkoseurat

text: Suomen kirjailijanikkoseuralla on yhteistyökuppaneita:


title: PLS

text: PLS voi tarkoittaa seuraavia asioita:


title: Ääretön regressio

text: Ääretön regressio syntyy sarjassa väittämiä silloin, kun väittämän "P" totuus riippuu väittämän "P" totuudesta, ja edelleen mille tahansa väittämälle "P" kyseisessä sarjassa sen totuus riippuu väittämän "P" totuudesta. Tällöin väittämälle "P" ei olisi koskaan tarpeeksi tukea, koska ääretöntä sarjaa, joka tuen tarjoaisi, ei voida koskaan saattaa loppuun.


title: Ääretön regressio

text: Ääretön regressio muodostaa erityisen ongelman silloin, kun pyritään ratkaisemaan jokin ongelma tavalla, joka päätyy lopulta uudelleen samaan ongelmaan. Tällöin alkuperäinen ongelma toistuu loputtomiin. Filosofiassa äärettömään regressioon perustuvat argumentit pyrkivät osoittamaan, että jokin filosofinen teoria on näennäisratkaisu, koska se vain siirtää ongelman toisaalle.


title: Ramoviisut

text: Ramoviisut on ramopunk-henkinen tapahtuma ja biisintekokilpailu, jonka on kehittänyt Rehtori Hekon 2004-2008 pyörittämä Converse-kerho. Converse-kerho järjesti Ramoviisut vuosina 2005, 2006, 2007 ja 2008. Converse-kerhon lopetettua Ramoviisujen järjestäminen siirtyi uusille punk-aktiiveille.


title: Ramoviisut

text: Ramoviisut on järjestetty alusta lähtien Helsingissä Semifinalissa ja ajankohtana on aina ollut toukokuu. Vuonna 2011 kilpailua ei järjestetty.


title: Ramoviisut

text: Kilpailussa on ollut esikarsintatuomaristo eli raati, joka on valinnut loppukilpailuun päässeet kappaleet.


title: Ramoviisut

text: 2005: Kirjailija Leena Lehtolainen, muusikko Joey Luumäki ja Ramopunk.com-sivuston ylläpitäjä Mika Vesterinen.


title: Ramoviisut

text: 2007: Kolme kaikki Converse-kerhot läpikäynyttä aktiivista ramopunkkaria Kimmo Aaltonen, Ilari Ylijärvi ja Riina Suvanto.


title: Ramoviisut

text: 2008: Ne Luumäet-yhtyeen jäsenet.


title: Ramoviisut

text: 2009: Muusikko ja kaupunginvaltutettu Tumppi Varonen, muusikko Jyrki Liikka, radiotoimittaja Njassa ja edesmenneen Converse-kerhon puuhanainen Anu Vihma.


title: Ramoviisut

text: 2010: Muusikko ja toimittaja Vesa Häkli, Muusikko Teemu Bergman, Muusikko Isa-Eerika ja Ramo-aktiivi Hartza Miettinen.


title: Ramoviisut

text: 2013: Hallitsevan mestarin, Me Wokkivihannesten edustaja Eetu Mantere, Ramopunk.com –sivuston ylläpitäjä Mika Vesterinen, Hiljaiset levyt-levy-yhtiön Jukka Junttila sekä ramopunkkari Essi Kannisto.


title: Ramoviisut

text: 2014: Levymoguli Epe Helenius, äänittäjä/tuottaja Mikko Karmila, muusikko Miika Söderholm, sekä yleisön edustajana Ramopunk.com -tukiyhdistys ry:n puheenjohtaja Minna Wallenius.


title: Ramoviisut

text: Loppukilpailussa voittaja on valittu yleisöäänestyksellä.


title: Cammell Laird

text: Cammell Laird on brittiläinen laivanrakennusyritys. Se oli yksi tunnetuimpia brittiläisiä laivanrakennusyrityksiä 1800- ja 1900-luvuilla. Yhtiö syntyi birkenheadläisen Laird, Son & Companyn ja sheffieldiläisen Johnson Cammell & Companyn yhdistyessä 1900-luvun vaihteessa.


title: Cammell Laird

text: Yhtiön perusti 1824 William Laird perustaessaan Birkenhead Iron Works -nimisen yrityksen. Yhtiöön liittyi 1828 perustajan poika John Laird, ja samana vuonna se rakensi ensimmäisen aluksensa.


title: Cammell Laird

text: Herrojen Cammell ja Laird yritykset liitettiin 1903 yhteen päätoimialana laivanrakennus. Johnson Cammell & Company oli Charles Cammelin sekä Henry ja Thomas Johnsonin perustama metallialanyritys, jonka päätoimialana oli erilaiset metallituotteet esimerkiksi teräspyörät ja rautatiekiskot. Yhtiön pääpaikkana oli Sheffield.


title: Cammell Laird

text: Cammell Lairdin telakalta valmistui vuosina 1829–1947 yli 1100 erilaista alusta. Lukuisten tunnettujen alusten joukossa oli muun muassa vuonna 1858 valmistunut "Ma Roberts", joka oli maailman ensimmäinen teräsalus ja joka tehtiin David Livingstonen Sambesin retkeä varten, Cunard Linen vuonna 1938 valmistunut "Mauretania" sekä vuonna 1920 valmistunut "Fullagar", joka oli ensimmäinen ainoastaan hitsaamalla kasattu alus.


title: Cammell Laird

text: Yhtiö kansallistettiin 1977 yhdessä muiden brittiläisten laivanrakentajien kanssa muodostettaessa British Shipbuilders -yhtiö. Yhtiö palasi yksityiseen omistukseen 1986 toisen kansallistamalla luodun yrityksen, VSEL:n, osana. VSEL ja Cammell Laird ovat ainoat brittiläiset telakat, joilla on valmius rakentaa ydinsukellusveneitä.


title: Cammell Laird

text: Telakan epäonnistuessa täyttämään tehtyä sopimusta, yhtiö joutui 2001 myymään Birkenheadin, Gosportin, Teessiden ja Tynesiden telakat A&P Shiprepair Groupille. Yhtiön tuotemerkki on edelleen käytössä Gibraltarin telakalla.


title: Cammell Laird

text: Peel Holdings osti tammikuussa 2007 Cammell Lairdin.


title: R. B. Braithwaite

text: Richard Bevan Braithwaite (15. tammikuuta 1900 – 21. huhtikuuta 1990) oli englantilainen filosofi, joka työskenteli tieteenfilosofian, etiikan ja uskonnonfilosofian aloilla. Hän oli vakaumukseltaan kristitty ja kannatti loogista positivismia.


title: R. B. Braithwaite

text: Braithwaite syntyi Banburyssä Oxfordshiressä ja opiskeli Cambridgen yliopistossa fysiikkaa ja matematiikkaa. Hän toimi yliopiston Sidgwick-oppituolin moraalifilosofian lehtorina vuosina 1934-1953, ja Knightbridge-oppituolin moraalifilosofian professorina vuosina 1953-1967. Braithwaite kirjoitti muun muassa tieteellisestä selittämisestä ja uskonnollisesta uskosta empirismin näkökulmasta.


title: R. B. Braithwaite

text: Braithwaite toimi Aristotelian Societyn puheenjohtajana vuosina 1946-1947. Hänet valittiin British Academyn jäseneksi vuonna 1957. Hän kuoli Cambridgessä Cambridgeshiressä 90-vuotiaana.


title: Maissikoisa

text: Maissikoisa ("Ostrinia nubilalis") on koisaperhosiin kuuluva vanhan mantereen hyönteinen, joka on alun perin hirssin tuholainen. Siitä on tullut Amerikassa sitäkin vakavammin otettava tuhoeläin. Se on raportoitu Yhdysvaltojen itärannikolta Massachusettsista vuonna 1917, ja sen toukka tuhoaa erityisesti maissin satoa. Nyttemmin se tunnetaan Kanadaa ja Kalliovuoria myöten.


title: Maissikoisa

text: Maissikoisa ei elä pelkästään viljakasveissa, vaan sille kelpaavat melkein kaikki ruohovartiset kasvit, joiden varsi on tarpeeksi tukeva, että toukka voi kaivautua sen sisään. Yhdysvalloissa on havaittu, että maan itäosissa maissikoisat suosivat monia eri isäntäkasveja, kun taas lännessä ne pysyttelevät selvemmin maississa.


title: Maissikoisa

text: Maissikoisan biologiseen torjuntaan on käytetty menestyksekkäästi munakiilukaisten ("Trichogramma") sukuun kuuluvia loispistiäisiä.


title: Maissikoisa

text: Maissikoisan munat ovat noin millin mittaisia, soikeita, aluksi valkoisia, vanhemmiten oranssinsävyisiä. Niistä kuoriutuu toukkia 4-7 päivässä. Toukat ovat vaaleanruskeita, mustapäisiä. Ne käyvät läpi kuusi muodonmuutosvaihetta joiden kokonaiskesto on noin kaksi kuukautta. Kotelo on kellertävä, pari milliä paksu ja puolitoista senttiä pitkä. Aikuisen koiraan siipien kärkiväli on 20-26 mm naaraan 25-34 mm. Ne ovat ruskea-harmaa-keltakuvioisia, koiras tummempi kuin naaras.


title: Juhani Lindholm

text: Antti Juhani Lindholm (s. 16. maaliskuuta 1951 Helsinki) on suomalainen kirjallisuuden kääntäjä. Hän on kääntänyt sekä tieto- että kaunokirjallisuutta. Erityisen arvostettu on hänen "Vänrikki Stålin tarinoista" tekemänsä uusi suomennos, josta hän sai kirjallisuuden valtionpalkinnon vuonna 2009.


title: Juhani Lindholm

text: Lindholm valmistui humanististen tieteiden kandidaatiksi vuonna 1981 Helsingin yliopistosta. Vuodesta 2008 hän on ollut Eino Leinon Seuran puheenjohtaja.


title: Randy Bass

text: Randy William Bass (s. 13. maaliskuuta 1954 Lawton, Oklahoma) on yhdysvaltalainen demokraattisen puolueen poliitikko ja entinen baseballpelaaja. Hän pelasi kotimaassaan ammattilaisena Major League Baseball -tasolla vuosina 1977–1982. Tämän jälkeen hän oli vuosina 1983–1988 Japanin Hanshin Tigers -seuran pelaajana.


title: Randy Bass

text: Bass pääsi vuonna 2004 Oklahoman senaattiin. Hän pitää baseballin lisäksi golfista.


title: Sergei Nikolajeff

text: Sergei Nikolajevitš Nikolajeff junior (, "Nikolajev"; 6. toukokuuta 1878 Helsinki – 30. kesäkuuta 1920 Aix les Bains, Ranska) oli venäläistä sukujuurta ollut suomalainen kauppias, joka perusti ensimmäisen merkittävän autoliikkeen Suomeen. Hän toi Suomeen myös ensimmäisen lentokoneen. Nikolajeff rakennutti Helsingin keskustaan ”autopalatsikseen” sittemmin Hankkijan talona tunnetun rakennuksen.


title: Sergei Nikolajeff

text: Nikolajeffin kauppiassuku oli muuttanut Suomeen 1820-luvulla. Nikolajeffin isä Nikolai Nikolajeff omisti yhdessä vaimonsa kanssa Helsingissä ravintola Gambrinin. Sergei harrasti nuorena valokuvausta ja pyöräilyä. Koulun käytyään hän aloitti työn myyjänä kauppahuone G. F. Stockmannilla. Autoista, lentokoneista ja moottoriveneistä kiinnostunut Nikolajeff lähti isänsä kuoltua vuonna 1904 kiertomatkalle Eurooppaan tutustumaan autoteollisuuteen sekä perehtymään autojen myyntiin. Jo aiemmin hän oli ollut kauppaharjoittelijana Hampurissa.


title: Sergei Nikolajeff

text: Palattuaan Suomeen Nikolajeff perusti 1905 äitinsä omistaman ravintola Gambrinin yläkertaan Fabianinkadulle oman kaupan, joka myi aluksi konttoritarvikkeita mutta laajensi pian autokauppaan. Vaikka hän ei ollutkaan Suomen ensimmäinen autojen myyjä, hänestä tuli pian ensimmäinen, joka onnistui tekemään autojen myynnistä Suomessa laajamittaista ja menestyksellistä liiketoimintaa.


title: Sergei Nikolajeff

text: On arvioitu, että Nikolajeff toi vuosien 1906–1913 aikana Suomeen noin 700 autoa, mikä oli yli puolet kaikista ennen ensimmäistä maailmansotaa maahantuoduista autoista. Hän toi muun muassa Oldsmobile-, Adler-, Opel-, Benz-, Studebaker, Minerva- ja Mercedes-merkkisiä autoja. Hänen liikkeensä palveluihin kuuluivat autojen myynnin lisäksi niiden huolto, ajo-opetus sekä polttoaineen ja renkaiden myynti. Menestyksen salaisuutena oli täyden palvelun ja asiantuntemuksen ohella varakkaan, pääasiassa venäläisen asiakaskunnan tehokas tavoittaminen. Nikolajeff myi myös venemoottoreita sekä kirjoitus- ja laskukoneita. Hän perusti 1911 kannattamattomaksi osoittautuneen taksiyhtiön ja toi Suomeen 1910 Ranskasta ostamansa Demoiselle-lentokoneen, jonka hän sai myytyä alkuvuodesta 1911 tamperelaiselle kuvanveistäjä Adolf Aarnolle. Se oli Suomen ensimmäinen lentokone.


title: Sergei Nikolajeff

text: Ensimmäisen maailmansodan puhjettua 1914 autokauppa hiljeni. Maahantuonti loppui, ja bensiinistä oli pulaa. Nikolajeffiin autopalatsi muutettiin pian ammustehtaaksi. Autojen, varaosien ja bensiinin maahantuonnin tyrehdyttyä Nikolajeff yritti ostaa jo myymiään autoja takaisin asiakkailta myydäkseen ne uudelleen Venäjälle. Liikkeestä tehtiin 1916 osakeyhtiö, joka keskittyi moottoreiden ja erilaisten koneiden valmistukseen. Sillä oli oma konepaja ja valimo. Nikolajeff myi osuutensa yrityksestä vuonna 1918. Hän muutti ensin Tanskaan ja edelleen Ranskaan, jossa hän myös kuoli 1920. Viime ajat hän asui Nizzassa insinööri Collinilta ostamassaan Villa Huovilassa, joka sattumoisin on Nizzan pitkän rantabulevardin Promenade des Anglais’n ainoita nykypäivään säilyneitä jugend-huviloita.


title: Sergei Nikolajeff

text: Nikolajeffin kuoltua huvila, kuten hänen muukin huomattava omaisuutensa, hävisi melkoisen nopeasti hänen perheensä hallusta. Entisestä autopalatsista tuli keskusosuusliike Hankkijan pääkonttori, mutta Nikolajeffin autoliike jatkoi toimintaansa talon Salomoninkadun puoleisessa osassa aina vuoteen 1978 saakka. Kyseisenä vuonna toimintansa lopettanut yritys myi loppuvuosinaan lähinnä venemoottoreita.


title: Sergei Nikolajeff

text: Sergei Nikolajeff on haudattu Helsingin ortodoksiselle hautausmaalle.


title: Cleantech

text: Cleantech eli "puhdas teknologia" tarkoittaa tuotteita, palveluita, prosesseja ja teknologioita, jotka edistävät luonnonvarojen kestävää käyttöä ja ehkäisevät tai vähentävät liiketoiminnan kielteisiä ympäristövaikutuksia.


title: Cleantech

text: Esimerkkejä energiatehokkuuden parantamiseen liittyvistä aloista ovat kierrätys, uusiutuvan energian kehittäminen, informaatioteknologia, kestävät liikenneratkaisut ja sähkömoottorien sekä valaistuksen kehittäminen. Globaalilla tasolla cleantech-markkinoiden arvo oli vuonna 2012 noin 1600 miljardia euroa. Markkinat kasvavat keskimäärin 7–8 % vuosittain.


title: Cleantech

text: Euroopan unioni järjestää joka toinen vuosi yrityksille kilpailun, jossa palkitaan edelläkävijöitä ympäristöystävällisissä toiminnoissa. Suomessa Cleantech Finland -kilpailua koordinoi Sitran Ympäristöohjelma.